title: Εκτελεστικός κανονισμός (ΕΕ) αριθ. 784/2013 της Επιτροπής, της 14ης Αυγούστου 2013 , για τον καθορισμό των εισαγωγικών δασμών στον τομέα των σιτηρών οι οποίοι εφαρμόζονται από τις 16 Αυγούστου 2013

text:
               15.8.2013

               EL

               Επίσημη Εφημερίδα της Ευρωπαϊκής Ένωσης

               L 219/30

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 784/2013 ΤΗΣ ΕΠΙΤΡΟΠΉΣ
   της 14ης Αυγούστου 2013
   για τον καθορισμό των εισαγωγικών δασμών στον τομέα των σιτηρών οι οποίοι εφαρμόζονται από τις 16 Αυγούστου 2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΕ) αριθ. 642/2010 της Επιτροπής, της 20ής Ιουλίου 2010, για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους εισαγωγικούς δασμούς στον τομέα των σιτηρών (2), και ιδίως το άρθρο 2 παράγραφος 1,
   Εκτιμώντας τα ακόλουθα:

               (1)

               Το άρθρο 136 παράγραφος 1 του κανονισμού (ΕΚ) αριθ. 1234/2007 προβλέπει ότι, για τα προϊόντα που υπάγονται στους κωδικούς ΣΟ 1001 19 00, 1001 11 00, ex 1001 91 20 (σιτάρι μαλακό, για σπορά), ex 1001 99 00 (σιτάρι μαλακό, εκλεκτής ποιότητας, εκτός από αυτό που προορίζεται για σπορά), 1002 10 00, 1002 90 00, 1005 10 90, 1005 90 00, 1007 10 90 και 1007 90 00, ο εισαγωγικός δασμός ισούται με την τιμή παρέμβασης που ισχύει για τα προϊόντα αυτά κατά την εισαγωγή τους, προσαυξημένη κατά 55 % μείον την τιμή εισαγωγής cif που εφαρμόζεται στο συγκεκριμένο φορτίο. Ωστόσο, ο δασμός αυτός δεν επιτρέπεται να υπερβαίνει τον συντελεστή δασμού του κοινού δασμολογίου.

               (2)

               Το άρθρο 136 παράγραφος 2 του κανονισμού (ΕΚ) αριθ. 1234/2007 προβλέπει ότι, για τον υπολογισμό του εισαγωγικού δασμού που αναφέρεται στην παράγραφο 1 του εν λόγω άρθρου, καθορίζονται σε τακτικά διαστήματα αντιπροσωπευτικές τιμές εισαγωγής cif για τα προϊόντα αυτά.

               (3)

               Σύμφωνα με το άρθρο 2 παράγραφος 2 του κανονισμού (ΕΕ) αριθ. 642/2010, η τιμή που πρέπει να λαμβάνεται υπόψη για τον υπολογισμό του εισαγωγικού δασμού για τα προϊόντα που υπάγονται στους κωδικούς ΣΟ 1001 19 00, 1001 11 00, ex 1001 91 20 (σιτάρι μαλακό, για σπορά), ex 1001 99 00 (σιτάρι μαλακό, εκλεκτής ποιότητας, εκτός από αυτό που προορίζεται για σπορά), 1002 10 00, 1002 90 00, 1005 10 90, 1005 90 00, 1007 10 90 και 1007 90 00, είναι η ημερήσια αντιπροσωπευτική τιμή εισαγωγής cif η οποία ορίζεται βάσει της μεθόδου που προβλέπεται στο άρθρο 5 του εν λόγω κανονισμού.

               (4)

               Είναι σκόπιμο να καθοριστούν οι εισαγωγικοί δασμοί για την περίοδο από τις 16 Αυγούστου 2013, οι οποίοι θα ισχύουν έως τον εκ νέου καθορισμό τους.

               (5)

               Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Από τις 16 Αυγούστου 2013, οι εισαγωγικοί δασμοί στον τομέα των σιτηρών, οι οποίοι αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007, καθορίζονται στο παράρτημα I του παρόντος κανονισμού βάσει των στοιχείων του παραρτήματος II.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Αυγούστου 2013.

            Για την Επιτροπή, εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 187 της 21.7.2010, σ. 5.

      ΠΑΡΑΡΤΗΜΑ I

         Εισαγωγικοί δασμοί για τα προϊόντα που αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007, οι οποίοι εφαρμόζονται από τις 16 Αυγούστου 2013

                  Κωδικός ΣΟ

                  Περιγραφή των εμπορευμάτων

                  Εισαγωγικός δασμός (1)

                  (EUR/t)

                  1001 19 00
                  1001 11 00

                     ΣΙΤΑΡΙ σκληρό εκλεκτής ποιότητας

                  0,00

                  μέσης ποιότητας

                  0,00

                  βασικής ποιότητας

                  0,00

                  ex 1001 91 20

                     ΣΙΤΑΡΙ μαλακό, για σπορά

                  0,00

                  ex 1001 99 00

                     ΣΙΤΑΡΙ μαλακό εκλεκτής ποιότητας, εκτός από αυτό που προορίζεται για σπορά

                  0,00

                  1002 10 00
                  1002 90 00

                     ΣΙΚΑΛΗ

                  0,00

                  1005 10 90

                     ΚΑΛΑΜΠΟΚΙ για σπορά, εκτός από το υβρίδιο

                  0,00

                  1005 90 00

                     ΚΑΛΑΜΠΟΚΙ, εκτός από αυτό που προορίζεται για σπορά (2)

                  0,00

                  1007 10 90
                  1007 90 00

                     ΣΟΡΓΟ σε κόκκους, εκτός από το υδρίδιο που προορίζεται για σπορά

                  0,00

         (1)  Κατ’ εφαρμογή του άρθρου 2 παράγραφος 4 του κανονισμού (ΕΕ) αριθ. 642/2010, ο εισαγωγέας μπορεί να τύχει μείωσης των δασμών κατά:

                  —

                  3 ευρώ/τόνο, εάν το λιμάνι εκφόρτωσης βρίσκεται στη Μεσόγειο Θάλασσα (πέρα από τα στενά του Γιβραλτάρ) ή στον Εύξεινο Πόντο, εάν τα εμπορεύματα φθάνουν στην Ένωση από τον Ατλαντικό Ωκεανό ή μέσω της διώρυγας του Σουέζ,

                  —

                  2 ευρώ/τόνο, εάν το λιμάνι εκφόρτωσης βρίσκεται στη Δανία, στην Εσθονία, στην Ιρλανδία, στη Λετονία, στη Λιθουανία, στην Πολωνία, στη Φινλανδία, στη Σουηδία, στο Ηνωμένο Βασίλειο ή από την πλευρά του Ατλαντικού της Ιβηρικής Χερσονήσου, εάν τα εμπορεύματα φθάνουν στην Ένωση από τον Ατλαντικό Ωκεανό.

         (2)  Ο εισαγωγέας μπορεί να τύχει κατ’ αποκοπή μείωσης 24 ευρώ ανά τόνο όταν πληρούνται οι προϋποθέσεις που καθορίζονται στο άρθρο 3 του κανονισμού (EE) αριθ. 642/2010.

      ΠΑΡΑΡΤΗΜΑ II

         Στοιχεία υπολογισμού των δασμών που καθορίζονται στο παράρτημα I

      31.7.2013-14.8.2013

                  1.

                  Μέσοι όροι κατά την περίοδο αναφοράς που αναφέρεται στο άρθρο 2 παράγραφος 2 του κανονισμού (ΕΕ) αριθ. 642/2010:

                              (EUR/t)

                              Μαλακός σίτος (1)

                              Καλαμπόκι

                              Σκληρό σιτάρι, εκλεκτής ποιότητας

                              Σκληρό σιτάρι, μέσης ποιότητας (2)

                              Σκληρό σιτάρι, χαμηλής ποιότητας (3)

                              Χρηματιστήριο

                              Minnéapolis

                              Chicago

                              —

                              —

                              —

                              Τιμή

                              217,78

                              140,42

                              —

                              —

                              —

                              Τιμή fob USA

                              —

                              —

                              234,54

                              224,54

                              204,54

                              Πριμοδότηση για τον Κόλπο

                              —

                              33,42

                              —

                              —

                              —

                              Πριμοδότηση για τις Μεγάλες Λίμνες

                              27,28

                              —

                              —

                              —

                              —

                  2.

                  Μέσοι όροι κατά την περίοδο αναφοράς που αναφέρεται στο άρθρο 2 παράγραφος 2 του κανονισμού (ΕΕ) αριθ. 642/2010:

                              Ναύλος/κόστος: Κόλπος του Μεξικού — Ρότερνταμ:

                              16,76 EUR/t

                              Ναύλος/κόστος: Μεγάλες Λίμνες — Ρότερνταμ:

                              49,25 EUR/t

         (1)  Θετική πριμοδότηση 14 ευρώ/τόνο ενσωματωμένη [άρθρο 5 παράγραφος 3 του κανονισμού (ΕΕ) αριθ. 642/2010].

         (2)  Αρνητική πριμοδότηση 10 ευρώ/τόνο [άρθρο 5 παράγραφος 3 του κανονισμού (ΕΕ) αριθ. 642/2010].

         (3)  Αρνητική πριμοδότηση 30 ευρώ/τόνο [άρθρο 5 παράγραφος 3 του κανονισμού (ΕΕ) αριθ. 642/2010].


title: Εκτελεστικός κανονισμός (ΕΕ) 2017/1086 της Επιτροπής, της 19ης Ιουνίου 2017, για την τροποποίηση του κανονισμού (ΕΚ) αριθ. 634/2007 όσον αφορά τον χαρακτηρισμό της σεληνομεθειονίνης που παράγεται από Saccharomyces cerevisiae NCYC R397 (Κείμενο που παρουσιάζει ενδιαφέρον για τον ΕΟΧ )

text:
               20.6.2017

               EL

               Επίσημη Εφημερίδα της Ευρωπαϊκής Ένωσης

               L 156/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1086 ΤΗΣ ΕΠΙΤΡΟΠΉΣ
   της 19ης Ιουνίου 2017
   για την τροποποίηση του κανονισμού (ΕΚ) αριθ. 634/2007 όσον αφορά τον χαρακτηρισμό της σεληνομεθειονίνης που παράγεται από Saccharomyces cerevisiae NCYC R397
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 634/2007 της Επιτροπής (2), όπως τροποποιήθηκε από τον εκτελεστικό κανονισμό (ΕΕ) αριθ. 427/2013 της Επιτροπής (3), ενέκρινε τη χρήση της σεληνομεθειονίνης που παράγεται από Saccharomyces cerevisiae NCYC R397 ως πρόσθετης ύλης ζωοτροφών.

               (2)

               Η Επιτροπή έλαβε αίτηση για την τροποποίηση των όρων της έγκρισης όσον αφορά τον χαρακτηρισμό της πρόσθετης ύλης ζωοτροφών. Η αίτηση συνοδευόταν από τα σχετικά δικαιολογητικά. Η Επιτροπή διαβίβασε την εν λόγω αίτηση στην Ευρωπαϊκή Αρχή για την Ασφάλεια των Τροφίμων («η Αρχή»). Ο αιτών ζήτησε αρχικά να συμπεριληφθεί η περιεκτικότητα σε σεληνοκυστεΐνη στον χαρακτηρισμό της πρόσθετης ύλης, αλλά τελικά ανακάλεσε την αλλαγή αυτή· έτσι, η αίτηση αφορά μόνο την αύξηση της μέγιστης περιεκτικότητας σε σελήνιο στην ισχύουσα έγκριση της πρόσθετης ύλης.

               (3)

               Η Αρχή, στη γνώμη που διατύπωσε στις 20 Οκτωβρίου 2016 (4), κατέληξε στο συμπέρασμα ότι η ζητούμενη τροποποίηση δεν επηρεάζει την ασφάλεια και την αποτελεσματικότητα του προϊόντος, υπενθυμίζοντας τον κίνδυνο για την ασφάλεια του χρήστη του προϊόντος. Η ισχύουσα εγκριτική πράξη περιέχει διάταξη που αντιμετωπίζει επαρκώς τον κίνδυνο αυτόν.

               (4)

               Από την αξιολόγηση του τροποποιημένου παρασκευάσματος προκύπτει ότι πληρούνται οι όροι για τη χορήγηση άδειας, σύμφωνα με το άρθρο 5 του κανονισμού (ΕΚ) αριθ. 1831/2003.

               (5)

               Συνεπώς, ο κανονισμός (ΕΚ) αριθ. 634/2007 πρέπει να τροποποιηθεί αναλόγως.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΚ) αριθ. 634/2007
   Στην τέταρτη στήλη του παραρτήματος του κανονισμού (ΕΚ) αριθ. 634/2007, το κείμενο μεταξύ του σημείου «Χαρακτηρισμός της πρόσθετης ύλης» και του σημείου «Αναλυτική μέθοδος» αντικαθίσταται από το ακόλουθο κείμενο:
   «Οργανικό σελήνιο, κυρίως σεληνομεθειονίνη (63 %) με περιεκτικότητα 2 000-3 500 mg Se/kg (97-99 % οργανικού σεληνίου)».
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουνίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 268 της 18.10.2003, σ. 29.

      (2)  Κανονισμός (ΕΚ) αριθ. 634/2007 της Επιτροπής, της 7ης Ιουνίου 2007, για την έγκριση σεληνομεθειονίνης που παρασκευάζεται από Saccharomyces cerevisiae NCYC R397 ως πρόσθετης ύλης ζωοτροφών (ΕΕ L 146 της 8.6.2007, σ. 14).

      (3)  Εκτελεστικός κανονισμός (ΕΕ) αριθ. 427/2013 της Επιτροπής, της 8ης Μαΐου 2013, για την έγκριση σεληνομεθειονίνης που παρασκευάζεται από Saccharomyces cerevisiae NCYC R646 ως πρόσθετης ύλης ζωοτροφών για όλα τα ζωικά είδη και την τροποποίηση των κανονισμών (ΕΚ) αριθ. 1750/2006, (ΕΚ) αριθ. 634/2007 και (ΕΚ) αριθ. 900/2009, όσον αφορά τη μέγιστη συμπλήρωση με ζύμη με προσθήκη σεληνίου (ΕΕ L 127 της 9.5.2013, σ. 20).

      (4)  EFSA Journal 2016· 14(11):4624.


title: Εκτελεστικός κανονισμός (ΕΕ) αριθ. 561/2012 της Επιτροπής, της 27ης Ιουνίου 2012 , για την τροποποίηση του εκτελεστικού κανονισμού (ΕΕ) αριθ. 284/2012 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα  Κείμενο που παρουσιάζει ενδιαφέρον για τον ΕΟΧ

text:
               28.6.2012

               EL

               Επίσημη Εφημερίδα της Ευρωπαϊκής Ένωσης

               L 168/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 561/2012 ΤΗΣ ΕΠΙΤΡΟΠΉΣ
   της 27ης Ιουνίου 2012
   για την τροποποίηση του εκτελεστικού κανονισμού (ΕΕ) αριθ. 284/2012 για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
   Εκτιμώντας τα ακόλουθα:

               (1)

               Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων μέτρων έκτακτης ανάγκης από την Ένωση για τρόφιμα και ζωοτροφές που εισάγονται από τρίτη χώρα προκειμένου να προστατευθούν η δημόσια υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη.

               (2)

               Μετά το ατύχημα στον πυρηνικό σταθμό της Φουκουσίμα στις 11 Μαρτίου 2011, η Επιτροπή πληροφορήθηκε ότι τα επίπεδα ραδιονουκλεϊδίων σε ορισμένα τρόφιμα καταγωγής Ιαπωνίας υπερέβαιναν τα επίπεδα δράσης που ισχύουν στην Ιαπωνία για τα τρόφιμα. Η μόλυνση αυτή ενδέχεται να αποτελεί απειλή για τη δημόσια υγεία και την υγεία των ζώων στην Ένωση και, κατά συνέπεια, εκδόθηκε ο εκτελεστικός κανονισμός (ΕΕ) αριθ. 297/2011 της Επιτροπής, της 25ης Μαρτίου 2011, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (2). Ο εν λόγω κανονισμός αντικαταστάθηκε από τον εκτελεστικό κανονισμό (ΕΕ) αριθ. 961/2011 της Επιτροπής (3), ο οποίος στη συνέχεια αντικαταστάθηκε από τον εκτελεστικό κανονισμό (ΕΕ) αριθ. 284/2012 της Επιτροπής (4).

               (3)

               Οι ιαπωνικές αρχές ανέφεραν πρόσφατα συχνές περιπτώσεις μη συμμόρφωσης για τα μανιτάρια σιιτάκε που καλλιεργούνται σε κορμούς δέντρων στον νομό Ιουάτε. Τα επίπεδα του αθροίσματος καισίου-134 και καισίου-137 που εντοπίστηκαν στα μανιτάρια σιιτάκε που καλλιεργούνται σε κορμούς δέντρων υπερέβαιναν το αυστηρότερο ανώτατο επίπεδο των 100 Bq/kg, που ισχύει στην Ιαπωνία από την 1η Απριλίου 2012. Επίσης, σε μεγάλο αριθμό δειγμάτων, τα επίπεδα που διαπιστώθηκαν ήταν υψηλότερα από το ανώτατο επίπεδο που ίσχυε πριν από την 1η Απριλίου 2012 (500 Bq/kg). Επιπλέον, αναφέρθηκε μη συμμόρφωση για λίγα δείγματα φτέρης και ψαριών καταγωγής Ιουάτε. Ο εν λόγω νομός δεν περιλαμβάνεται στους νομούς της προσβληθείσας περιοχής, στους οποίους απαιτείται η διενέργεια δοκιμών σε όλες τις ζωοτροφές και στα τρόφιμα που προέρχονται από αυτούς, πριν εξαχθούν στην Ένωση. Με βάση αυτά τα πρόσφατα ευρήματα, ο νομός Ιουάτε είναι σκόπιμο να προστεθεί στην προσβληθείσα περιοχή.

               (4)

               Συνεπώς, θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 284/2012.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 284/2012 τροποποιείται ως εξής:

               (1)

               Στο άρθρο 5, η παράγραφος 3 αντικαθίσταται από το ακόλουθο κείμενο:
               «3.   Η δήλωση που αναφέρεται στην παράγραφο 1 βεβαιώνει, περαιτέρω, ότι:

                           α)

                           τα προϊόντα συγκομίστηκαν και/ή υπέστησαν επεξεργασία πριν από την 11η Μαρτίου 2011· ή

                           β)

                           τα προϊόντα δεν κατάγονται ούτε προέρχονται από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα, Σιζουόκα και Ιουάτε· ή

                           γ)

                           τα προϊόντα προέρχονται μεν από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα, Σιζουόκα και Ιουάτε, αλλά δεν κατάγονται από έναν από αυτούς τους νομούς και δεν έχουν εκτεθεί σε ραδιενέργεια κατά τη διάρκεια της διαμετακόμισης· ή

                           δ)

                           στην περίπτωση που τα προϊόντα κατάγονται από τους νομούς Φουκουσίμα, Γκούνμα, Ιμπαράκι, Τοτσίγκι, Μιγιάγκι, Γιαμανάσι, Σαϊτάμα, Τόκιο, Τσίμπα, Καναγκάουα, Σιζουόκα και Ιουάτε συνοδεύονται από αναλυτική έκθεση που περιέχει τα αποτελέσματα της δειγματοληψίας και της ανάλυσης.»

               (2)

               Το παράρτημα Ι αντικαθίσταται από το κείμενο που παρατίθεται στο παράρτημα του παρόντος κανονισμού.

         Άρθρο 2
   Μεταβατικό μέτρο
   Κατά παρέκκλιση από το άρθρο 6 παράγραφος 1 του εκτελεστικού κανονισμού (ΕΕ) αριθ. 284/2012, τα προϊόντα που αναφέρονται στο άρθρο 1 του εν λόγω κανονισμού μπορούν να εισάγονται στην Ένωση, αν συνοδεύονται από δήλωση η οποία είναι σύμφωνη με το προηγούμενο υπόδειγμα δήλωσης που παρατίθεται στο παράρτημα Ι του εν λόγω κανονισμού, αν:

               α)

               τα προϊόντα εγκατέλειψαν την Ιαπωνία πριν από την έναρξη ισχύος του παρόντος κανονισμού· ή

               β)

               η δήλωση είχε εκδοθεί πριν από την ημερομηνία έναρξης ισχύος του παρόντος κανονισμού και τα προϊόντα είχαν εγκαταλείψει την Ιαπωνία το αργότερο εντός 10 εργάσιμων ημερών μετά την έναρξη ισχύος του παρόντος κανονισμού.

         Άρθρο 3
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιουνίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 31 της 1.2.2002, σ. 1.

      (2)  ΕΕ L 80 της 26.3.2011, σ. 5.

      (3)  ΕΕ L 252 της 28.9.2011, σ. 10.

      (4)  ΕΕ L 92 της 30.3.2012, σ. 16.

      ΠΑΡΑΡΤΗΜΑ

            «ΠΑΡΑΡΤΗΜΑ I


title: Εκτελεστικός κανονισμός (ΕΕ) 2017/906 του Συμβουλίου, της 29ης Μαΐου 2017, για την εφαρμογή του άρθρου 17 παράγραφος 3 του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία

text:
               30.5.2017

               EL

               Επίσημη Εφημερίδα της Ευρωπαϊκής Ένωσης

               L 139/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/906 ΤΟΥ ΣΥΜΒΟΥΛΊΟΥ
   της 29ης Μαΐου 2017
   για την εφαρμογή του άρθρου 17 παράγραφος 3 του κανονισμού (ΕΕ) αριθ. 224/2014 σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 224/2014 του Συμβουλίου, της 10ης Μαρτίου 2014, σχετικά με περιοριστικά μέτρα λόγω της κατάστασης που επικρατεί στην Κεντροαφρικανική Δημοκρατία (1), και ιδίως το άρθρο 17 παράγραφος 3,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 10 Μαρτίου 2014 το Συμβούλιο εξέδωσε τον κανονισμό (ΕΕ) αριθ. 224/2014.

               (2)

               Στις 12 Ιανουαρίου 2017 η Επιτροπή του Συμβουλίου Ασφαλείας των Ηνωμένων Εθνών, η οποία συστάθηκε δυνάμει της απόφασης 2127 (2013) του Συμβουλίου Ασφαλείας των Ηνωμένων Εθνών, επικαιροποίησε τις πληροφορίες αναφορικά με δέκα πρόσωπα και δύο οντότητες που υπόκεινται σε περιοριστικά μέτρα.

               (3)

               Το παράρτημα I του κανονισμού (ΕΕ) αριθ. 224/2014 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) αριθ. 224/2014 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
      Βρυξέλλες, 29 Μαΐου 2017.

            Για το Συμβούλιο

            Ο Πρόεδρος

         C. CARDONA

      (1)  ΕΕ L 70, 11.3.2014, σ. 1.

      ΠΑΡΑΡΤΗΜΑ
      Οι καταχωρίσεις που αφορούν τα παρακάτω πρόσωπα και οντότητες αντικαθίστανται από τις ακόλουθες καταχωρίσεις:

         «Α.   Πρόσωπα

         1.   François Yangouvonda BOZIZÉ [γνωστός και ως: α) Bozize Yangouvonda]

            Ημερομηνία γέννησης:14 Οκτωβρίου 1946.

            Τόπος γέννησης: Mouila, Γκαμπόν.

            Ιθαγένεια: Κεντροαφρικανική Δημοκρατία.

            Διεύθυνση: Ουγκάντα.

            Ημερομηνία χαρακτηρισμού από τον ΟΗΕ:9 Μαΐου 2014.

            Άλλες πληροφορίες:

         Το όνομα της μητέρας του είναι Martine Kofio. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5802796

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Bozizé καταχωρίσθηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.

               Συμπληρωματικές πληροφορίες

         Κατόπιν συνεννόησης με τους υποστηρικτές του, υποκίνησε την επίθεση της 5ης Δεκεμβρίου 2013 στο Μπανγκουί. Έκτοτε, συνέχισε να απεργάζεται αποσταθεροποιητικές επιχειρήσεις με στόχο τη διατήρηση των εντάσεων στην πρωτεύουσα της ΚΑΔ. Σύμφωνα με πληροφορίες, ο Bozizé δημιούργησε την ομάδα πολιτοφυλάκων Αντι-Μπαλακά πριν διαφύγει από την ΚΑΔ στις 24 Μαρτίου 2013. Με ανακοινωθέν, ο Bozizé ζήτησε από τις ομάδες των πολιτοφυλάκων του να συνεχίσουν τις βιαιοπραγίες κατά του σημερινού καθεστώτος και κατά των ισλαμιστών. Σύμφωνα με πληροφορίες, ο Bozizé παρέσχε χρηματοδοτική και υλική στήριξη σε πολιτοφύλακες που δρουν με σκοπό να αποσταθεροποιήσουν την εν εξελίξει μεταβατική διαδικασία και να τον επαναφέρουν στην εξουσία. Το μεγαλύτερο μέρος των πολιτοφυλάκων Αντι-Μπαλακά προέρχονται από τις ένοπλες δυνάμεις της Κεντροαφρικανικής Δημοκρατίας που είχαν αυτομολήσει στην επαρχία μετά το πραξικόπημα και στη συνέχεια αναδιοργανώθηκαν από τον Bozizé. Ο Bozizé και οι υποστηρικτές του ελέγχουν το ήμισυ και πλέον των μονάδων πολιτοφυλάκων Αντι-Μπαλακά.
         Οι δυνάμεις που παρέμειναν πιστές στον Bozizé ήταν οπλισμένες με όπλα εφόδου, όλμους και εκτοξευτήρες πυραύλων και εμπλέκονται διαρκώς περισσότερο σε επιθέσεις αντιποίνων κατά του μουσουλμανικού πληθυσμού της ΚΑΔ. Η κατάσταση στην ΚΑΔ επιδεινώθηκε ταχύτατα μετά την επίθεση που σημειώθηκε στις 5 Δεκεμβρίου 2013 στο Μπανγκουί από δυνάμεις Αντι-Μπαλακά, αφήνοντας πάνω από 700 νεκρούς.
         2.   Nourredine ADAM [γνωστός και ως: α) Nureldine Adam, β) Nourreldine Adam, γ) Nourreddine Adam, δ) Mahamat Nouradine Adam]

            Χαρακτηρισμός: α) Γενικός Διευθυντής της “Άτυπης Επιτροπής για την Υπεράσπιση των Δημοκρατικών Επιτευγμάτων”, β) Υπουργός Εθνικής Ασφάλειας, γ) Στρατηγός.

            Ημερομηνία γέννησης: α) 1970 β) 1969 γ) 1971 δ) 1η Ιανουαρίου 1970.

            Τόπος γέννησης: Ndele, Κεντροαφρικανική Δημοκρατία.

            Ιθαγένεια: Κεντροαφρικανική Δημοκρατία. Αριθ. διαβατηρίου: D00001184

            Διεύθυνση: Birao, Κεντροαφρικανική Δημοκρατία.

            Ημερομηνία χαρακτηρισμού από τον ΟΗΕ: 9 Μαΐου 2014

            Άλλες πληροφορίες:

         Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5802798

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Nourredine καταχωρίσθηκε στις 9 Μαΐου 2014 σύμφωνα με την παράγραφο 36 της απόφασης 2134 (2014) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”.

               Συμπληρωματικές πληροφορίες

         Ο Noureddine είναι ένας από τους πρώτους ηγέτες της οργάνωσης ανταρτών Σελέκα. Ταυτοποιήθηκε ως στρατηγός και Πρόεδρος μιας ένοπλης ομάδας ανταρτών της Σελέκα, της Κεντρικής PJCC, μιας ομάδας που είναι επίσημα γνωστή ως Συνέλευση Πατριωτών για τη Δικαιοσύνη και την Ειρήνη, όπως και με το ακρωνύμιο CPJP. Ως πρώην επικεφαλής της ομάδας “Fundamental”, η οποία αποσχίσθηκε από τη Συνέλευση Πατριωτών για τη Δικαιοσύνη και την Ειρήνη (CPJP/F), διατέλεσε στρατιωτικός συντονιστής της πρώην Σελέκα στις επιθέσεις της προηγούμενης εξέγερσης στην Κεντροαφρικανική Δημοκρατία που διήρκεσε από τις αρχές του Δεκεμβρίου του 2012 έως το Μάρτιο του 2013. Χωρίς τη βοήθεια του Noureddine και τη στενή του σχέση με τις Ειδικές Δυνάμεις του Τσαντ, η Σελέκα μάλλον δεν θα είχε αποσπάσει την εξουσία από τον πρώην Πρόεδρο της ΚΑΔ Francois Bozizé.
         Μετά το διορισμό της προσωρινής Προέδρου Catherine Samba-Panza στις 20 Ιανουαρίου 2014, υπήρξε ένας από τους βασικούς αρχιτέκτονες της τακτικής υποχώρησης της πρώην Σελέκα στη Σιμπούτ με στόχο να θέσει σε εφαρμογή το σχέδιό του για τη δημιουργία μουσουλμανικού αρχηγείου στο βόρειο τμήμα της χώρας. Έδωσε επίσης ρητή εντολή στις πιστές σε αυτόν δυνάμεις να αγνοήσουν τις διαταγές της μεταβατικής κυβέρνησης και της στρατιωτικής ηγεσίας της Διεθνούς Αποστολής Υποστήριξης της Κεντροαφρικανικής Δημοκρατίας υπό Αφρικανική Ηγεσία (MISCA). Ο Noureddine έχει αναλάβει ενεργά την ηγεσία της πρώην Σελέκα, δηλαδή των πρώην δυνάμεων της οργάνωσης Σελέκα που διέλυσε ο Djotodia το Σεπτέμβριο του 2013, και διευθύνει τις επιχειρήσεις κατά χριστιανικών συνοικιών, ενώ εξακολουθεί να παρέχει σημαντική στήριξη και ηγεσία στις πρώην δυνάμεις Σελέκα που δρουν στην ΚΑΔ.
         Ο Nourredine καταχωρίσθηκε επίσης στις 9 Μαΐου 2014 σύμφωνα με την παράγραφο 37 στοιχείο β) της απόφασης 2134 (2014) ως “συμμετέχων στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση”.
         Μετά την επανάκτηση του ελέγχου του Μπανγκουί στις 24 Μαρτίου 2013 από την Σελέκα, ο Nourredine Adam διορίσθηκε Υπουργός Εθνικής Ασφάλειας και κατόπιν Γενικός Διευθυντής της “Άτυπης Επιτροπής για την Υπεράσπιση των Δημοκρατικών Επιτευγμάτων” (Comité extraordinaire de défense des acquis démocratiques-CEDAD, ήτοι της καταργηθείσας υπηρεσίας πληροφοριών της ΚΑΔ). Ο Nourredine Adam χρησιμοποίησε τη CEDAD ως προσωπική πολιτική αστυνομία, πραγματοποιώντας πολλές αυθαίρετες συλλήψεις, βασανισμούς και εκτελέσεις με συνοπτικές διαδικασίες. Επιπλέον, ο Noureddine υπήρξε ένας από τους πρωταγωνιστές της σφαγής στην Boy Rabe. Τον Αύγουστο του 2013 οι δυνάμεις Σελέκα επιτέθηκαν στην Boy Rabe, μια συνοικία της ΚΑΔ που θεωρείτο προπύργιο των υποστηρικτών του François Bozizé και της εθνοτικής του ομάδας. Σύμφωνα με τις πληροφορίες, στρατεύματα της Σελέκα, με το πρόσχημα της αναζήτησης κρυπτών όπλων, σκότωσαν μεγάλο αριθμό αμάχων και διέπραξαν βίαιες λεηλασίες. Όταν οι επιδρομές αυτές εξαπλώθηκαν και σε άλλες συνοικίες, χιλιάδες κάτοικοι κατέφυγαν στο διεθνές αεροδρόμιο, το οποίο θεωρείτο ασφαλές μέρος λόγω της παρουσίας γαλλικών στρατευμάτων, και κατέλαβαν το διάδρομο προσγείωσης.
         Ο Nourredine καταχωρίσθηκε επίσης στις 9 Μαΐου 2014 σύμφωνα με την παράγραφο 37 στοιχείο δ) της απόφασης 2134 (2014) ως “παρέχων στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης φυσικών πόρων”.
         Στις αρχές του 2013 ο Nourredine Adam διαδραμάτισε σημαντικό ρόλο στο πλαίσιο των δικτύων χρηματοδότησης της πρώην Σελέκα. Ταξίδεψε στη Σαουδική Αραβία, το Κατάρ και τα Ηνωμένα Αραβικά Εμιράτα με σκοπό τη συγκέντρωση κεφαλαίων υπέρ της προηγούμενης εξέγερσης. Υπήρξε επίσης διακινητής στο πλαίσιο του δικτύου παράνομης διακίνησης διαμαντιών του Τσαντ που δρα μεταξύ Κεντροαφρικανικής Δημοκρατίας και Τσαντ.
         4.   Alfred YEKATOM [γνωστός και ως: α) Alfred Yekatom Saragba, β) Alfred Ekatom, γ) Alfred Saragba, δ) Colonel Rombhot, ε) Colonel Rambo, στ) Colonel Rambot, ζ) Colonel Rombot, η) Colonel Romboh]

            Χαρακτηρισμός: Επιδεκανέας των κεντροαφρικανικών ενόπλων δυνάμεων (FACA)

            Ημερομηνία γέννησης: 23 Ιουνίου 1976

            Τόπος γέννησης: Κεντροαφρικανική Δημοκρατία

            Ιθαγένεια: Κεντροαφρικανική Δημοκρατία

            Διεύθυνση: α) Mbaiki, Επαρχία Lobaye, Κεντροαφρικανική Δημοκρατία (τηλ. +236 72 15 47 07/+236 75 09 43 41) β) Bimbo, Επαρχία Ombella-Mpoko, Κεντροαφρικανική Δημοκρατία (προηγούμενη διαμονή)

            Ημερομηνία χαρακτηρισμού από τον ΟΗΕ: 20 Αυγούστου 2015

            Άλλες πληροφορίες:

         Έχει ελέγξει και διοικήσει μεγάλη ομάδα ενόπλων ανδρών πολιτοφυλακής. Το όνομα του πατέρα του (θετός πατέρας) είναι Ekatom Saragba (άλλη γραφή: Yekatom Saragba). Αδελφός του Yves Saragba, διοικητή των Αντι-Μπαλακά στο Batalimo, της επαρχίας Lobaye και πρώην στρατιώτη των FACA. Σωματικά χαρακτηριστικά: χρώμα οφθαλμών: μαύρο, χρώμα μαλλιών: φαλακρός, χρώμα επιδερμίδας: μαύρο, ύψος: 170 cm, βάρος 100 kg. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5891143

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Alfred Yekatom καταχωρίσθηκε στις 20 Αυγούστου 2015 δυνάμει της παραγράφου 11 της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία.”

               Συμπληρωματικές πληροφορίες:

         Ο Alfred Yekatom, γνωστός και ως Colonel Rombhot, είναι αρχηγός πολιτοφυλακής μιας φράξιας του κινήματος Αντι-Μπαλακά, γνωστής ως “Αντι-Μπαλακά από τον Νότο”. Έφερε τον βαθμό του Επιδεκανέα των Forces Armées Centrafricaines (FACA — κεντροαφρικανικές ένοπλες δυνάμεις).
         Ο Yekatom συμμετείχε και παρείχε στήριξη στην τέλεση πράξεων οι οποίες υπονομεύουν την ειρήνη, τη σταθερότητα και την ασφάλεια της Κεντροαφρικανικής Δημοκρατίας, συμπεριλαμβανομένων πράξεων που απειλούν τις μεταβατικές συμφωνίες ή που απειλούν τη διαδικασία πολιτικής μετάβασης. Ο Yekatom ήλεγχε και διοικούσε μεγάλη ομάδα ενόπλων πολιτοφυλάκων με παρουσία στην γειτονιά PK9 στο Μπανγκουί και στις πόλεις Bimbo (επαρχία Ombella-Mpoko), Cekia, Pissa, και Mbaïki (πρωτεύουσα της επαρχίας Lobaye) και είχε την έδρα του σε παραχωρούμενη δασική έκταση στο Batalimo.
         Ο Yekatom ελέγχει άμεσα δώδεκα σημεία ελέγχου επανδρωμένα κατά μέσον όρο με δέκα ενόπλους πολιτοφύλακες με στρατιωτικές στολές και φέροντες όπλα, μεταξύ άλλων και στρατιωτικά όπλα εφόδου, από την κύρια γέφυρα μεταξύ Bimbo και Μπανγκουί στο Mbaïki (επαρχία Lobaye) και από την Pissa στο Batalimo (παρακειμένως της μεθορίου με τη Δημοκρατία του Κονγκό), εισπράττοντας παρανόμως φόρους από ιδιωτικά οχήματα και μοτοσικλέτες, επιβατικά φορτηγάκια, φορτηγά εξαγωγής δασικών πόρων στο Καμερούν και το Τσαντ, αλλά και από πλοία που πλέουν στον ποταμό Oubangui. Ο Yekatom έχει παρατηρηθεί από αυτόπτες μάρτυρες να εισπράττει αυτοπροσώπως μέρος των προαναφερθέντων παράνομων φόρων. Σύμφωνα με μαρτυρίες, ο Yekatom και οι πολιτοφύλακές του έχουν προβεί σε φόνους αμάχων.
         5.   Habib SOUSSOU (γνωστός και ως: Soussou Abib)

            Χαρακτηρισμός: α) Συντονιστής των Αντι-Μπαλακά για την επαρχία Lobaye β) Δεκανέας των Κεντροαφρικανικών Ενόπλων Δυνάμεων (FACA)

            Ημερομηνία γέννησης: 13 Μαρτίου 1980

            Τόπος γέννησης: Boda, Κεντροαφρικανική Δημοκρατία

            Ιθαγένεια: Κεντροαφρικανική Δημοκρατία

            Διεύθυνση: Boda, Κεντροαφρικανική Δημοκρατία (τηλ. + 236 72198628)

            Ημερομηνία χαρακτηρισμού από τον ΟΗΕ: 20 Αυγούστου 2015

            Άλλες πληροφορίες:

         Διορίσθηκε διοικητής ζώνης (COMZONE) της Boda στις 11 Απριλίου 2014 και στις 28 Ιουνίου 2014 για ολόκληρη την επαρχία Lobaye. Υπό την διοίκησή του εξακολούθησαν να διαπράττονται στοχευμένοι φόνοι, συγκρούσεις και επιθέσεις κατά ανθρωπιστικών οργανώσεων και εργαζομένων στον τομέα της ανθρωπιστικής βοήθειας. Σωματικά χαρακτηριστικά: χρώμα οφθαλμών: καστανό, χρώμα μαλλιών: μαύρο, ύψος: 160 cm, βάρος: 60 kg. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5891199

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Habib Soussou καταχωρίσθηκε στις 20 Αυγούστου 2015 δυνάμει των παραγράφων 11 και 12 στοιχεία β) και ε) της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία” που “εμπλέκεται στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης” και “παρακωλύει την παράδοση ή την πρόσβαση στην ανθρωπιστική βοήθεια στην ΚΑΔ, ή τη διανομή της”.

               Συμπληρωματικές πληροφορίες:

         Ο Habib Soussou ορίσθηκε διοικητής ζώνης των Αντι-Μπαλακά (COMZONE) στην Boda στις 11 Απριλίου 2014 και ισχυρίζεται ότι ήταν, ως εκ τούτου, υπεύθυνος για την κατάσταση ασφαλείας στην sous-préfecture. Στις 28 Ιουνίου 2014, ο γενικός συντονιστής των Αντι-Μπαλακά Patrice Edouard Ngaïssona όρισε τον Habib Soussou επαρχιακό συντονιστή για την πόλη Boda από τις 11 Απριλίου 2014 και από τις 28 Ιουνίου 2014 για ολόκληρη την επαρχία Lobaye. Στοχευμένοι φόνοι, συγκρούσεις και επιθέσεις από Αντι-Μπαλακά στην Boda κατά ανθρωπιστικών οργανώσεων και εργαζομένων στον τομέα της ανθρωπιστικής βοήθειας διαπράττονται ανά εβδομάδα σε περιοχές για τις οποίες ο Soussou είναι διοικητής ή συντονιστής των Αντι-Μπαλακά. Οι δυνάμεις του Soussou και των Αντι-Μπαλακά σε αυτές τις περιοχές έχουν επίσης θέσει ή απείλησαν να θέσουν στον στόχο τους αμάχους πολίτες.
         6.   Oumar YOUNOUS ABDOULAY [γνωστός ως: α) Oumar Younous, β) Omar Younous, γ) Oumar Sodiam, δ) Oumar Younous M'Betibangui]

            Χαρακτηρισμός: πρώην στρατηγός της Σελέκα.

            Ημερομηνία γέννησης: 2 Απριλίου 1970.

            Ιθαγένεια: Σουδάν, διπλωματικό διαβατήριο ΚΑΔ αριθ. D00000898, εκδοθέν στις 11 Απριλίου 2013 (ισχύει έως τις 10 Απριλίου 2018).

            Διεύθυνση: α) Bria, Κεντροαφρικανική Δημοκρατία (Τηλ. +236 75507560)· β) Birao, Κεντροαφρικανική Δημοκρατία, γ) Tullus, νότιο Νταρφούρ, Σουδάν (προηγούμενη διαμονή).

            Ημερομηνία χαρακτηρισμού από τον ΟΗΕ: 20 Αυγούστου 2015.

            Άλλες πληροφορίες:

         Είναι λαθρέμπορος διαμαντιών, κατέχει βαθμό αντιστρατήγου της Σελέκα και είναι πρόσωπο στενής εμπιστοσύνης του πρώην μεταβατικού προέδρου της Κεντροαφρικανικής Δημοκρατίας Michel Djotodia. Σωματικά χαρακτηριστικά: χρώμα μαλλιών: μαύρο, ύψος: 180 cm· ανήκει στην εθνοτική ομάδα των Φουλάνι. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ — Συμβουλίου Ασφαλείας των Ηνωμένων Εθνών. Αναφέρεται ότι απεβίωσε στις 11 Οκτωβρίου 2015. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5903116

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Oumar Younous καταχωρίσθηκε στις 20 Αυγούστου 2015 δυνάμει των παραγράφων 11 και 12 στοιχείο δ) της απόφασης 2196 (2015) ως “παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ, συμπεριλαμβανομένων πράξεων οι οποίες απειλούν ή παραβιάζουν μεταβατικές συμφωνίες, ή που απειλούν ή εμποδίζουν τη διαδικασία πολιτικής μετάβασης, μη εξαιρουμένης της μετάβασης προς ελεύθερες και αδιάβλητες δημοκρατικές εκλογές, ή που υποδαυλίζουν τη βία” και ως “παρέχων στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, αγρίων ζώων και προϊόντων αγρίων ζώων στην ΚΑΔ”.

               Συμπληρωματικές πληροφορίες:

         Ο Oumar Younous, ως στρατηγός της πρώην Σελέκα και λαθρέμπορος διαμαντιών, παρέσχε στήριξη σε ένοπλη ομάδα μέσω της παράνομης εκμετάλλευσης και εμπορίας φυσικών πόρων, μεταξύ άλλων διαμαντιών, στην Κεντροαφρικανική Δημοκρατία.
         Τον Οκτώβριο του 2008 ο Oumar Younous, πρώην οδηγός του οίκου αγοράς διαμαντιών SODIAM, προσχώρησε στην ομάδα ανταρτών Mouvement des Libérateurs Centrafricains pour la Justice (MLCJ). Τον Δεκέμβριο του 2013 ο Oumar Younous ταυτοποιήθηκε ως αντιστράτηγος της Σελέκα και πρόσωπο στενής εμπιστοσύνης του μεταβατικού προέδρου Michel Djotodia.
         Ο Younous ασχολείται με το εμπόριο διαμαντιών από την Bria και τη Sam Ouandja προς το Σουδάν. Σύμφωνα με διάφορες πηγές, ο Oumar Younous ασχολείται στο να συγκεντρώνει δέματα διαμαντιών κρυμμένα στην Bria και να τα μεταφέρει στο Σουδάν προς πώληση.
         7.   Haroun GAYE [γνωστός και ως: α) Haroun Geye, β) Aroun Gaye, γ) Aroun, Geye].

            Χαρακτηρισμός: Εισηγητής του πολιτικού συντονισμού του Front Populaire pour la Renaissance de Centrafrique (FRPC).

            Ημερομηνία γέννησης: α) 30 Ιανουαρίου 1968, β) 30 Ιανουαρίου 1969.

            Αριθ. διαβατηρίου: Κεντροαφρικανική Δημοκρατία αριθ. O00065772 (στοιχείο Ο ακολουθούμενο από 3 μηδενικά, λήγει στις 30 Δεκεμβρίου 2019).

            Διεύθυνση: Μπανγκουί, Κεντροαφρικανική Δημοκρατία.

            Ημερομηνία χαρακτηρισμού από τον ΟΗΕ: 17 Δεκεμβρίου 2015.

            Άλλες πληροφορίες:

         Ο Gaye είναι ηγέτης του Front Populaire pour la Renaissance de Centrafrique (FPRC) (μη καταχωρισμένης οντότητας), μιας περιθωριοποιημένης ένοπλης ομάδας της πρώην Σελέκα, στο Μπανγκουί. Είναι επίσης ηγέτης της επονομαζόμενης “Επιτροπής Άμυνας” της συνοικίας PK5 του Μπανγκουί (γνωστής ως “Αντίστασης της PK5” ή “Τέξας”) (μη καταχωρισμένης οντότητας), η οποία αποσπά χρήματα από τους κατοίκους, επισείει απειλές και προβαίνει σε χρήση σωματικής βίας. Στις 2 Νοεμβρίου 2014, ο Gaye διορίστηκε από τον Nourredine Adam (CFi.002) ως εισηγητής του πολιτικού συντονισμού του FPRC. Στις 9 Μαΐου 2014, η Επιτροπή του Συμβουλίου Ασφαλείας που συστάθηκε με την απόφαση 2127 (2013) σχετικά με την ΚΑΔ περιέλαβε τον Adam στον κατάλογο επιβολής περιοριστικών μέτρων. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5915753

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Haroun Gaye καταχωρίσθηκε στις 17 Δεκεμβρίου 2015 δυνάμει των παραγράφων 11 και 12 στοιχεία β) και στ) της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”· “εμπλεκόμενος στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης”· και “εμπλεκόμενος στο σχεδιασμό, την καθοδήγηση, τη χορηγία ή τη διενέργεια επιθέσεων εναντίον αποστολών των ΗΕ ή διεθνών αποστολών ασφαλείας, συμπεριλαμβανομένων της MINUSCA, των αποστολών της Ευρωπαϊκής Ένωσης και των γαλλικών επιχειρήσεων που τις υποστηρίζουν.”

               Συμπληρωματικές πληροφορίες:

         Ο Haroun Gaye συγκαταλέγεται, από τις αρχές του 2014, στους αρχηγούς ένοπλης ομάδας που δρα στη συνοικία ΡΚ5 του Μπανγκουί. Οι εκπρόσωποι της κοινωνίας των πολιτών της συνοικίας PK5 δηλώνουν ότι ο Gaye και η ένοπλη ομάδα του τροφοδοτούν τη σύγκρουση στο Μπανγκουί, εναντιωνόμενοι στη συμφιλίωση και εμποδίζοντας κινήσεις του πληθυσμού προς και από το τρίτο δημοτικό διαμέρισμα του Μπανγκουί. Στις 11 Μαΐου 2015 ο Gaye και 300 διαδηλωτές έκλεισαν την πρόσβαση προς το Εθνικό Μεταβατικό Συμβούλιο για να παρακωλύσουν την τελευταία ημέρα του Φόρουμ του Μπανγκουί. Σύμφωνα με αναφορές, ο Gaye συνεργάστηκε με δημόσια στελέχη “Αντι-Μπαλακά” για τον συντονισμό της παρακώλυσης.
         Στις 26 Ιουνίου 2015 ο Gaye και μερικοί δικοί του παρακώλυσαν το άνοιγμα μιας εκστρατείας εγγραφής ψηφοφόρων στη συνοικία ΡΚ5 του Μπανγκουί, αναγκάζοντας την εκστρατεία εγγραφής να κλείσει.
         Η Minusca αποπειράθηκε να συλλάβει τον Gaye στις 2 Αυγούστου 2015, σε συμμόρφωση με τις διατάξεις της παραγράφου 32 στοιχείο στ) (i) της απόφασης 2217 (2015) του Συμβουλίου Ασφαλείας. Ο Gaye, ο οποίος, σύμφωνα με πληροφορίες, είχε ενημερωθεί εκ των προτέρων για τη σύλληψη, ήταν σε ετοιμότητα μαζί με οπαδούς οπλισμένους με βαρύ οπλισμό. Οι δυνάμεις του Gaye άνοιξαν πυρ εναντίον της Κοινής Δύναμης της Minusca. Κατά τη διάρκεια επτάωρης ανταλλαγής πυρών οι άνδρες του Gaye χρησιμοποίησαν πυροβόλα, πυραυλωθούμενες βομβίδες και χειροβομβίδες κατά των δυνάμεων της Minusca, σκοτώνοντας έναν κυανόκρανο και τραυματίζοντας οκτώ. Ο Gaye ενεπλάκη στην παρακίνηση βίαιων διαμαρτυριών και συγκρούσεων στα τέλη Σεπτεμβρίου του 2015 σε μία, κατά τα φαινόμενα, πραξικοπηματική απόπειρα ανατροπής της μεταβατικής κυβέρνησης. Την πραξικοπηματική αυτή απόπειρα καθοδηγούσαν πιθανότατα οπαδοί του τέως προέδρου Bozize στα πλαίσια ευκαιριακής συμμαχίας με τον Gaye και με άλλους ηγέτες του FPRC. Φαίνεται ότι ο Gaye επεδίωκε να δημιουργήσει κύκλο τιμωρητικών επιθέσεων, που θα έβαζαν σε κίνδυνο τις επικείμενες εκλογές. Ο Gaye ήταν υπεύθυνος συντονισμού με περιθωριοποιημένα στοιχεία “Αντι-Μπαλακά”.
         Την 1η Οκτωβρίου του 2015 πραγματοποιήθηκε στη συνοικία ΡΚ5 σύσκεψη μεταξύ του Eugène Barret Ngaïkosset, μέλους μιας περιθωριοποιημένης ομάδας “Αντι-Μπαλακά”, και του Gaye, με σκοπό τον σχεδιασμό κοινής επίθεσης κατά του Μπανγκουί το Σάββατο 3 Οκτωβρίου. Η ομάδα του Gaye εμπόδισε ανθρώπους που βρίσκονταν στη συνοικία ΡΚ5 να την εγκαταλείψουν, για να ενισχυθεί η κοινοτική ταυτότητα του μουσουλμανικού πληθυσμού ούτως ώστε να παροξυνθούν οι εντάσεις μεταξύ εθνοτήτων και να αποτραπεί η συμφιλίωση. Στις 26 Οκτωβρίου 2015 ο Gaye και η ομάδα του διέκοψαν σύσκεψη μεταξύ του αρχιεπισκόπου του Μπανγκουί και του ιμάμη του Κεντρικού Τεμένους του Μπανγκουί, απείλησαν δε τους εκπροσώπους, οι οποίοι υποχρεώθηκαν να αποσυρθούν από το Κεντρικό Τέμενος και να τραπούν σε φυγή από την συνοικία ΡΚ5.
         8.   Eugène BARRET NGAÏKOSSET [γνωστός και ως: α) Eugene Ngaikosset, β) Eugene Ngaikoisset, γ) Eugene Ngakosset, δ) Eugene Barret Ngaikosse, ε) Eugene Ngaikouesset, στ) “Ο Χασάπης της Πάουα”, ζ) Ngakosset]

            Χαρακτηρισμός: α) πρώην λοχαγός, προεδρική φρουρά της ΚΑΔ, β) πρώην κυβερνήτης, ναυτική δύναμη της ΚΑΔ.

            Αριθμός εθνικής ταυτότητας: Αριθμός στρατιωτικής ταυτότητας ενόπλων δυνάμεων της Κεντροαφρικανικής Δημοκρατίας (FACA): 911-10-77.

            Διεύθυνση: α) Μπανγκουί, Κεντροαφρικανική Δημοκρατία.

            Ημερομηνία χαρακτηρισμού από τον ΟΗΕ: 17 Δεκεμβρίου 2015.

            Άλλες πληροφορίες:

         Ο λοχαγός Eugène Barret Ngaïkosset είναι πρώην μέλος της προεδρικής φρουράς του πρώην προέδρου François Bozizé και συνδέεται με το κίνημα “Αντι-Μπαλακά”. Δραπέτευσε από τη φυλακή στις 17 Μαΐου 2015 μετά την έκδοσή του από τη Μπραζαβίλ και δημιούργησε δική του παράταξη “Αντι-Μπαλακά”, όπου συμμετέχουν πρώην μαχητές των FACA.

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Eugène Barret Ngaïkosset καταχωρίσθηκε στις 17 Δεκεμβρίου 2015 δυνάμει των παραγράφων 11 και 12 στοιχεία β) και στ) της απόφασης 2196 (2015) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”· “εμπλεκόμενος στο σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης”· και “εμπλεκόμενος στο σχεδιασμό, την καθοδήγηση, τη χορηγία ή τη διενέργεια επιθέσεων εναντίον αποστολών των ΗΕ ή διεθνών αποστολών ασφαλείας, συμπεριλαμβανομένων της Minusca, των αποστολών της Ευρωπαϊκής Ένωσης και των γαλλικών επιχειρήσεων που τις υποστηρίζουν.”

               Συμπληρωματικές πληροφορίες:

         Ο Ngaïkosset είναι ένας από τους κύριους αυτουργούς των βιαιοπραγιών που ξέσπασαν στο Μπανγκουί στα τέλη Σεπτεμβρίου του 2015. Ο Ngaïkosset και άλλοι “Αντι-Μπαλακά” συνεργάστηκαν με περιθωριοποιημένα μέλη της πρώην Σελέκα, σε μια προσπάθεια να αποσταθεροποιήσει τη μεταβατική κυβέρνηση της ΚΑΔ. Τη νύχτα της 27ης προς την 28η Σεπτεμβρίου του 2015, ο Ngaïkosset και άλλοι έκαναν αποτυχημένη απόπειρα να καταλάβουν εξ εφόδου τον σταθμό της χωροφυλακής “Izamo” για να κλέψουν όπλα και πυρομαχικά. Στις 28 Σεπτεμβρίου η ομάδα περικύκλωσε τα γραφεία της εθνικής ραδιοφωνίας της ΚΑΔ.
         Την 1η Οκτωβρίου 2015 πραγματοποιήθηκε στη συνοικία ΡΚ5 σύσκεψη μεταξύ Ngaïkosset και Haroun Gaye, μέλους του Front Populaire pour la Renaissance de Centrafrique (FPRC), με σκοπό τον σχεδιασμό κοινής επίθεσης κατά του Μπανγκουί το Σάββατο 3 Οκτωβρίου.
         Στις 8 Οκτωβρίου 2015 ο υπουργός Δικαιοσύνης της ΚΑΔ ανακοίνωσε σχέδια διερεύνησης των ρόλων του Ngaïkosset και άλλων ατόμων στις βιαιοπραγίες του Σεπτεμβρίου 2015 στο Μπανγκουί. Ο Ngaïkosset και άλλοι κατονομάστηκαν ως εμπλεκόμενοι σε “ειδεχθή συμπεριφορά συνιστώσα παραβίαση της εσωτερικής ασφαλείας του κράτους, συνωμοσία, υπόθαλψη εμφυλίου, απείθειας προς τις αρχές, μίσους και συνενοχής”. Οι δικαστικές αρχές της ΚΑΔ διατάχθηκαν να ξεκινήσουν έρευνες για την αναζήτηση και σύλληψη των δραστών και των συναυτουργών τους.
         Στις 11 Οκτωβρίου 2015 ο Ngaïkosset πιστεύεται ότι ζήτησε από ενόπλους “Αντι-Μπαλακά” υπό τις διαταγές του να προβούν σε απαγωγές με ιδιαίτερο στόχο τους γάλλους υπηκόους, αλλά και πολιτικές επίσης προσωπικότητες της ΚΑΔ και αξιωματούχους των ΗΕ, με σκοπό να εξωθηθεί σε παραίτηση η μεταβατική πρωθυπουργός Catherine Samba-Panza.
         9.   Joseph KONY [γνωστός και ως: α) Kony, β) Joseph Rao Kony, γ) Josef Kony, δ) Le Messie sanglant]

            Χαρακτηρισμός: Διοικητής του Στρατού Αντίστασης του Κυρίου

            Ημερομηνία γέννησης: α) 1959, β) 1960, γ) 1961, δ) 1963, ε) 18 Σεπτ. 1964, στ) 1965, ζ) (Αύγ. 1961), η) (Ιούλ. 1961), θ) 1 Ιαν. 1961, ι) (Απρ. 1963)

            Τόπος γέννησης: α) χωριό Palaro, κοινότητα Palaro, επαρχία Omoro, περιφέρεια Gulu, Ουγκάντα, β) Odek, Omoro, Gulu, Ουγκάντα, γ) Atyak, Ουγκάντα

            Ιθαγένεια: Διαβατήριο Ουγκάντας

            Διεύθυνση: α) Vakaga, Κεντροαφρικανική Δημοκρατία, β) Haute-Kotto, Κεντροαφρικανική Δημοκρατία, γ) Basse-Kotto, Κεντροαφρικανική Δημοκρατία, δ) Haut-Mbomou, Κεντροαφρικανική Δημοκρατία, ε) Mbomou, Κεντροαφρικανική Δημοκρατία, στ) Haut-Uolo, Λαϊκή Δημοκρατία του Κονγκό, ζ) Bas-Uolo, Λαϊκή Δημοκρατία του Κονγκό, η) [Αναφερθείσα διεύθυνση: Kafia Kingi (περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί)]. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.

            Ημερομηνία χαρακτηρισμού από τον ΟΗΕ: 7 Μαρτίου 2016.

            Άλλες πληροφορίες:

         Ο Kony είναι ο ιδρυτής και ο ηγέτης του Στρατού Αντίστασης του Κυρίου (LRA) (CFe.002). Υπό την ηγεσία του ο LRA προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Ο LRA είναι υπεύθυνος για την απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την Κεντροαφρικανική Δημοκρατία (ΚΑΔ)· επίσης τα μέλη του έχουν λεηλατήσει και καταστρέψει ιδιοκτησίες αμάχων. Το όνομα του πατέρα του είναι Luizi Obol. Το όνομα της μητέρας του είναι Nora Obol. Διαδικτυακός σύνδεσμος Ειδικής Αγγελίας ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5932340

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Joseph Kony καταχωρίσθηκε στις 7 Μαρτίου 2016 δυνάμει των παραγράφων 12 και 13 στοιχεία β), γ) και δ) της απόφασης 2262 (2016) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”, “εμπλεκόμενος στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης”, “υπεύθυνος για τη στρατολόγηση και χρήση παιδιών στην ένοπλη σύγκρουση στην ΚΑΔ, κατά παράβαση του ισχύοντος διεθνούς δικαίου” και “παρέχων στήριξη σε ένοπλες ομάδες ή εγκληματικά κυκλώματα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού καθώς και αγρίων ζώων και σχετικών προϊόντων στην ΚΑΔ ή από την ΚΑΔ”.

               Συμπληρωματικές πληροφορίες:

         Ο Kony ίδρυσε τον Στρατό Αντίστασης του Κυρίου (LRA) και έχει περιγραφεί ως ιδρυτής, θρησκευτικός ηγέτης, πρόεδρος και ανώτατος διοικητής της ομάδας. Ο LRA, που εμφανίστηκε στη βόρεια Ουγκάντα τη δεκαετία του 1980, προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Βρισκόμενος υπό αυξανόμενη στρατιωτική πίεση, ο Kony διέταξε τον LRA να αποσυρθεί από την Ουγκάντα το 2005 και το 2006. Έκτοτε ο LRA επιχειρεί στη Λαϊκή Δημοκρατία του Κονγκό (ΛΔΚ), την ΚΑΔ, το Νότιο Σουδάν και, σύμφωνα με κάποιες αναφορές, το Σουδάν.
         Ο Kony, ως επικεφαλής του LRA, καταστρώνει και εφαρμόζει τη στρατηγική του LRA, που περιλαμβάνει βασικές διαταγές για επιθέσεις και βιαιοπραγίες κατά του άμαχου πληθυσμού. Από τον Δεκέμβριο του 2013 ο LRA, υπό την ηγεσία του Joseph Kony, προχώρησε στην απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την ΚΑΔ· επίσης τα μέλη του έχουν λεηλατήσει και καταστρέψει ιδιοκτησίες αμάχων. Οι δυνάμεις του LRA είναι κυρίως συγκεντρωμένες στην ανατολική ΚΑΔ και, σύμφωνα με αναφορές, στο Kafia Kingi (μια περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί αλλά ελέγχεται στρατιωτικά από το Σουδάν) και πραγματοποιούν επιδρομές σε χωριά για την αρπαγή τροφίμων και προμηθειών. Οι μαχητές στήνουν ενέδρες για να επιτεθούν στις δυνάμεις ασφαλείας όταν απαντούν σε επιθέσεις του LRA και κλέβουν τον εξοπλισμό τους, αλλά επιτίθενται και λεηλατούν επίσης χωριά στα οποία δεν υπάρχει στρατιωτική παρουσία. Επίσης ο LRA έχει εντατικοποιήσει τις επιθέσεις σε ορυχεία διαμαντιών και χρυσού.
         Το Διεθνές Ποινικό Δικαστήριο (ΔΠΔ) έχει εκδώσει ένταλμα σύλληψης κατά του Kony. Το ΔΠΔ τού έχει απαγγείλει δώδεκα κατηγορίες για εγκλήματα κατά της ανθρωπότητας που περιλαμβάνουν φόνο, υποδούλωση, σεξουαλική δουλεία, βιασμό, απάνθρωπες πράξεις για την πρόκληση σοβαρών τραυματισμών και οδύνης, καθώς και είκοσι μία κατηγορίες για εγκλήματα πολέμου, συμπεριλαμβανομένων φόνων, απάνθρωπης μεταχείρισης αμάχων, εσκεμμένων επιθέσεων εναντίον του άμαχου πληθυσμού, λεηλασιών, μεταξύ άλλων βιασμών, και στρατολόγηση παιδιών, μέσω απαγωγής, κάτω της ηλικίας των 15 ετών.
         Ο Kony έχει δώσει βασικές διαταγές στους μαχητές να διαρπάζουν διαμάντια και χρυσό από μικρής κλίμακας εργάτες ορυχείων στην ανατολική Κεντροαφρικανική Δημοκρατία. Έχει αναφερθεί ότι κάποια από τα ορυκτά μεταφέρονται στη συνέχεια από την ομάδα του Kony στο Σουδάν ή ανταλλάσσονται με τον άμαχο πληθυσμό της περιοχής ή μέλη της πρώην Σελέκα.
         Ο Kony έχει επίσης δώσει εντολή στους μαχητές του να κυνηγούν λαθραία ελέφαντες στο εθνικό πάρκο Garamba της Λαϊκής Δημοκρατίας του Κονγκό, από όπου οι χαυλιόδοντες, σύμφωνα με αναφορές, μεταφέρονται διαμέσου της ανατολικής Κεντροαφρικανικής Δημοκρατίας στο Σουδάν, όπου ανώτατοι αξιωματικοί του LRA τους πωλούν και τους εμπορεύονται με σουδανούς εμπόρους και τοπικούς αξιωματούχους. Το εμπόριο ελεφαντόδοντου αποτελεί σημαντική πηγή εσόδων για την ομάδα του Kony. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.
         10.   Ali KONY [γνωστός και ως: α) Ali Lalobo, β) Ali Mohammad Labolo, γ) Ali Mohammed, δ) Ali Mohammed Lalobo, ε) Ali Mohammed Kony, στ) Ali Mohammed Labola, ζ) Ali Mohammed Salongo, η) Ali Bashir Lalobo, θ) Ali Lalobo Bashir, ι) Otim Kapere, ια) “Bashir”, ιβ) “Caesar”, ιγ) “One-P”, ιδ) “1-P”]

            Χαρακτηρισμός: Υπαρχηγός του Στρατού Αντίστασης του Κυρίου (Lord's Resistance Army — LRA)

            Ημερομηνία γέννησης: α) 1994, β) 1993, γ) 1995, δ) 1992

            Διεύθυνση: Kafia Kingi (θύλακας στα σύνορα του Σουδάν και του Νότιου Σουδάν, το καθεστώς του οποίου μένει ακόμη να καθοριστεί).

            Ημερομηνία χαρακτηρισμού από τον ΟΗΕ: 23 Αυγούστου 2016.

            Άλλες πληροφορίες:

         Ο Ali Kony είναι υπαρχηγός του Στρατού Αντίστασης του Κυρίου (LRA), μιας καταχωρισμένης οντότητας και γιος του ηγέτη του LRA Joseph Kony, ο οποίος είναι επίσης καταχωρισμένος. Ο Ali εντάχθηκε στην ιεραρχία της ηγεσίας του LRA το 2010. Αποτελεί μέρος της ομάδας των ανώτερων αξιωματούχων του LRA που περιβάλλει τον Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5971056

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Ali Kony καταχωρίστηκε στις 23 Αυγούστου 2016 σύμφωνα με τις παραγράφους 12 και 13 στοιχεία δ) και ζ) της απόφασης 2262 (2016) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας”· “παρέχων στήριξη σε ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, άγριων ζώων και προϊόντων από άγρια ζώα, στην Κεντροαφρικανική Δημοκρατία ή από αυτή”· “ιθύνων οντότητας που έχει κατονομάσει η επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή παρέχων στήριξη, ή ενεργών για λογαριασμό ή εξ ονόματος, ή υπό τη διεύθυνση, ατόμου ή οντότητας που έχει κατονομάσει η εν λόγω επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή οντότητας που βρίσκεται υπό την κυριότητα ή τον έλεγχο ατόμου ή οντότητας που έχει κατονομάσει η επιτροπή”.
         Ο Ali Kony θεωρείται πιθανός διάδοχος του Joseph Kony στην αρχηγία του LRA. Ο Ali συμμετέχει ολοένα και περισσότερο στον επιχειρησιακό σχεδιασμό του LRA και θεωρείται προθάλαμος για τις επαφές με τον Joseph Kony. Ο Ali υπηρετεί επίσης ως αξιωματικός πληροφοριών του LRA και έχει υπό τη διοίκησή του δέκα υφισταμένους.
         Ο Ali και ο αδελφός του Salim Kony υπήρξαν αμφότεροι υπεύθυνοι για την επιβολή πειθαρχίας στους κόλπους του LRA. Και οι δύο αδελφοί αποτελούν μέρος του στενού κύκλου της ηγεσίας του Joseph Kony, και είναι υπεύθυνοι για την εκτέλεση των εντολών του Kony. Και οι δύο έχουν λάβει πειθαρχικές αποφάσεις με σκοπό την τιμωρία ή τη θανάτωση μελών του LRA που παραβίασαν τους κανόνες του LRA. Με βάση τις εντολές του Joseph Kony, οι Salim και Ali ενέχονται στο λαθρεμπόριο ελεφαντοστού από το εθνικό πάρκο Garamba στο βόρειο τμήμα της Λαϊκής Δημοκρατίας του Κονγκό (ΛΔΚ) μέσω της Κεντροαφρικανικής Δημοκρατίας (ΚΑΔ) με προορισμό τη διαφιλονικούμενη περιοχή Kafia Kingi προς πώληση ή εμπορία με τοπικούς εμπόρους.
         Ο Ali Kony είναι υπεύθυνος για τη διαπραγμάτευση των τιμών και τον αντιπραγματισμό ελεφαντοστού με τους εμπόρους. Ο Ali συναντά μία ή δύο φορές το μήνα τους εμπόρους για να διαπραγματευτεί την τιμή του ελεφαντοστού του LRA σε δολάρια ΗΠΑ ή λίρες Σουδάν, ή για την ανταλλαγή ελεφαντοστού με όπλα, πυρομαχικά και τρόφιμα. Ο Joseph Kony διέταξε τον Ali να χρησιμοποιήσει τα μεγαλύτερα ελεφαντόδοντα για την αγορά ναρκών κατά προσωπικού προκειμένου να τοποθετηθούν περιμετρικά γύρω από το στρατόπεδο του Kony. Τον Ιούλιο του 2014, ο Ali Kony επέβλεψε την επιχείρηση μεταφοράς πενήντα δύο τεμαχίων ελεφαντοστού προς παράδοση στον Joseph Kony, καθώς και την τελική πώληση.
         Τον Απρίλιο του 2015, ο Salim αναχώρησε από το Kafia Kingi προκειμένου να παραλάβει ένα φορτίο ελεφαντόδοντου. Το Μάιο, ο Salim συμμετείχε στη μεταφορά είκοσι τεμαχίων ελεφαντοστού από τη ΛΔΚ στο Kafia Kingi. Την ίδια περίπου περίοδο, ο Ali συναντήθηκε με τους εμπόρους για την αγορά προμηθειών και τον προγραμματισμό μιας μελλοντικής συνάντησης για τη διεξαγωγή πρόσθετων συναλλαγών και για να συμφωνήσουν ως προς το εκτιμώμενο τίμημα ελεφαντοστού που μετέφερε ο Salim προς όφελος του LRA.
         11.   Salim KONY [γνωστός και ως: α) Salim Saleh Kony, β) Salim Saleh, γ) Salim Ogaro, δ) Okolu Salim, ε) Salim Saleh Obol Ogaro, στ) Simon Salim Obol]

            Χαρακτηρισμός: Υπαρχηγός του Στρατού Αντίστασης του Κυρίου (Lord's Resistance Army — LRA)

            Ημερομηνία γέννησης: α) 1992, β) 1991, γ) 1993

            Διεύθυνση: α) Kafia Kingi (θύλακας στα σύνορα του Σουδάν και του Νότιου Σουδάν, το καθεστώς του οποίου μένει ακόμη να καθοριστεί), β) Κεντροαφρικανική Δημοκρατία

            Ημερομηνία χαρακτηρισμού από τον ΟΗΕ: 23 Αυγούστου 2016

            Άλλες πληροφορίες:

         Ο Salim Kony είναι υπαρχηγός του Στρατού Αντίστασης του Κυρίου (LRA), μιας καταχωρισμένης οντότητας και γιος του ηγέτη του LRA Joseph Kony, ο οποίος είναι επίσης καταχωρισμένος. Ο Salim εντάχθηκε στην ιεραρχία της ηγεσίας του LRA το 2010. Αποτελεί μέρος της ομάδας των ανώτερων αξιωματούχων του LRA που περιβάλλει τον Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/ un/5971058

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Salim Kony καταχωρίστηκε στις 23 Αυγούστου 2016 σύμφωνα με τις παραγράφους 12 και 13 στοιχεία δ) και ζ) της απόφασης 2262 (2016) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας”· “παρέχων στήριξη σε ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, μεταξύ άλλων διαμαντιών, χρυσού, άγριων ζώων και προϊόντων από άγρια ζώα, στην Κεντροαφρικανική Δημοκρατία ή από αυτή”· “ιθύνων οντότητας που έχει κατονομάσει η επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή παρέχων στήριξη, ή ενεργών για λογαριασμό ή εξ ονόματος, ή υπό τη διεύθυνση, ατόμου ή οντότητας που έχει κατονομάσει η εν λόγω επιτροπή σύμφωνα με τις παραγράφους 36 ή 37 της απόφασης 2134 (2014) ή της απόφασης 2262 (2016) ή οντότητας που βρίσκεται υπό την κυριότητα ή τον έλεγχο ατόμου ή οντότητας που έχει κατονομάσει η επιτροπή.”
         Ο Salim Kony είναι ο επικεφαλής διοίκησης του “επιχειρησιακού επιτελείου” του LRA και σχεδίασε από κοινού με τον Joseph Kony τις επιθετικές και αμυντικές δράσεις ήδη από νεαρή ηλικία. Προηγουμένως, ο Salim ηγείτο της ομάδας για την ασφάλεια του Joseph Kony. Πιο πρόσφατα, ο Joseph Kony ανέθεσε στον Salim τη διαχείριση των χρηματοοικονομικών και εφοδιαστικών δικτύων του LRA.
         Ο Salim και ο αδελφός του Ali Kony υπήρξαν αμφότεροι υπεύθυνοι για την επιβολή πειθαρχίας στους κόλπους του LRA. Και οι δύο αδελφοί αποτελούν μέρος του στενού κύκλου της ηγεσίας του Joseph Kony, και είναι υπεύθυνοι για την εκτέλεση των εντολών του Kony. Και οι δύο έχουν λάβει πειθαρχικές αποφάσεις με σκοπό την τιμωρία ή τη θανάτωση μελών του LRA που παραβίασαν τους κανόνες του LRA. Σύμφωνα με πληροφορίες ο Salim θανάτωσε μέλη του LRA επειδή προσπάθησαν να αποσκιρτήσουν, ενώ έχει αναφέρει δραστηριότητες της ομάδας και των μελών του LRA στον Joseph Kony.
         Βάσει των εντολών του Joseph Kony, οι Salim και Ali ενέχονται στο λαθρεμπόριο ελεφαντοστού από το εθνικό πάρκο Garamba στο βόρειο τμήμα της Λαϊκής Δημοκρατίας του Κονγκό (ΛΔΚ) μέσω της Κεντροαφρικανικής Δημοκρατίας (ΚΑΔ) με προορισμό τη διαφιλονικούμενη περιοχή Kafia Kingi προς πώληση ή εμπορία με τοπικούς εμπόρους.
         Ο Salim επιχειρεί συχνά στα σύνορα της Κεντροαφρικανικής Δημοκρατίας με δώδεκα περίπου μαχητές για να συναντήσει και να συνοδεύσει άλλες ομάδες του LRA που μεταφέρουν ελεφαντοστό στα βόρεια του εθνικού πάρκου Garamba. Τον Απρίλιο του 2015, ο Salim αναχώρησε από το Kafia Kingi προκειμένου να παραλάβει ένα φορτίο ελεφαντόδοντου. Το Μάιο, ο Salim συμμετείχε στη μεταφορά είκοσι τεμαχίων ελεφαντοστού από τη ΛΔΚ στο Kafia Kingi.
         Προηγουμένως, τον Ιούνιο του 2014, ο Salim διήλθε τη ΛΔΚ με ομάδα μαχητών του LRA με σκοπό τη λαθροθηρία ελεφάντων στο εθνικό πάρκο Garamba. Ο Joseph Kony ανέθεσε επίσης στον Salim να συνοδεύσει δύο μαχητές του LRA στο εθνικό πάρκο Garamba με σκοπό να αναζητήσουν κρύπτες ελεφαντοστού που είχαν σκαφτεί εκεί τα προηγούμενα χρόνια. Τον Ιούλιο του 2014, ο Salim συνάντησε μια δεύτερη ομάδα του LRA για τη μεταφορά του ελεφαντοστού, ήτοι συνολικά πενήντα δύο τεμάχια, στο Kafia Kingi. Ο Salim ήταν υπεύθυνος για την απόδοση λογαριασμών στον Joseph Kony σχετικά με το ελεφαντοστό και για τη διαβίβαση πληροφοριών σχετικά με συναλλαγές ελεφαντοστού προς ομάδες του LRA.
         Β.   Οντότητες

         1.   BUREAU D'ACHAT DE DIAMANT EN CENTRAFRIQUE/KARDIAM [γνωστή και ως: α) BADICA/KRDIAM, β) KARDIAM]

            Διεύθυνση: α) BP 333, Bangui, Κεντροαφρικανική Δημοκρατία (τηλ. +32 3 2310521, Φαξ. +32 3 2331839, ηλεκτρονική διεύθυνση: kardiam.bvba@skynet.be, δικτυακός τόπος: www.groupeabdoulkarim.com) β) Αμβέρσα, Βέλγιο

            Ημερομηνία χαρακτηρισμού από τον ΟΗΕ: 20 Αυγούστου 2015

            Άλλες πληροφορίες:

         Διοικείται από τον Abdoul-Karim Dan-Azoumi από τις 12 Δεκεμβρίου 1986 και από τον Aboubakar Mahamat από την 1η Ιανουαρίου 2005. Στα υποκαταστήματά της περιλαμβάνονται η MINAiR και η SOFIA TP (Ντουάλα του Καμερούν). Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/une/5891200

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Το Bureau d'achat de Diamant en Centrafrique/KARDIAM καταχωρίσθηκε στις 20 Αυγούστου 2015 σύμφωνα με την παράγραφο 12 στοιχείο δ) της απόφασης 2196 (2015) ως “παρέχον στήριξη προς ένοπλες ομάδες ή εγκληματικά δίκτυα μέσω της παράνομης εκμετάλλευσης ή εμπορίας φυσικών πόρων, όπως διαμαντιών, χρυσού, καθώς και αγρίων ζώων και προϊόντων αγρίων ζώων στην Κεντροαφρικανική Δημοκρατία”

               Συμπληρωματικές πληροφορίες:

         Η BADICA/KARDIAM έχει παράσχει στήριξη προς ένοπλες ομάδες στην Κεντροαφρικανική Δημοκρατία, ήτοι την πρώην Σελέκα και τους Αντι-Μπαλακά μέσω της παράνομης εκμετάλλευσης και εμπορίας φυσικών πόρων, μεταξύ άλλων διαμαντιών και χρυσού.
         Το Bureau d'Achat de Diamant en Centrafrique (BADICA) εξακολούθησε το 2014 την αγορά διαμαντιών από την Bria και την Sam-Ouandja (Επαρχία Άνω Kotto) στο ανατολικό τμήμα της Κεντροαφρικανικής Δημοκρατίας, όπου δυνάμεις της πρώην Σελέκα επιβάλλουν φόρους στα αεροσκάφη που μεταφέρουν διαμάντια και εισπράττουν πληρωμές ασφαλείας από τους συλλέκτες διαμαντιών. Πολλοί από τους προμηθευτές συλλέκτες της BADICA στην Bria και την Sam-Ouandja συνδέονται στενά με πρώην διοικητές της Σελέκα.
         Τον Μάιο του 2014, οι βελγικές αρχές κατέσχον δύο πακέτα διαμαντιών που εστάλησαν στην αντιπροσωπία της BADICA στην Αμβέρσα, η οποία είναι επισήμως καταχωρισμένη στο Βέλγιο ως KARDIAM. Εμπειρογνώμονες διαμαντιών απεφάνθησαν ότι τα κατασχεθέντα διαμάντια είναι πολύ πιθανόν να είναι κεντροαφρικανικής προέλευσης και ότι παρουσιάζουν τυπικά χαρακτηριστικά της Sam-Ouandja και της Bria, καθώς και της Nola (επαρχία Sangha Mbaéré), στο νοτιοδυτικό τμήμα της χώρας.
         Έμποροι που αγόραζαν διαμάντια διακινούμενα παρανόμως από την Κεντροαφρικανική Δημοκρατία σε ξένες αγορές, μεταξύ άλλων από το δυτικό τμήμα της χώρας, δραστηριοποιούνταν στο Καμερούν εξ ονόματος της BADICA.
         Τον Μάιο του 2014, η BADICA εξήγαγε επίσης χρυσό παραγόμενο στο Yaloké (Ombella-Mpoko), όπου αυτοσχέδια χρυσωρυχεία ελέγχονταν από την Σελέκα μέχρι τις αρχές του Φεβρουαρίου 2014 που ανέλαβαν οι ομάδες Αντι-Μπαλακά.
         2.   ΣΤΡΑΤΟΣ ΑΝΤΙΣΤΑΣΗΣ ΤΟΥ ΚΥΡΙΟΥ (LORD'S RESISTANCE ARMY) [γνωστή και ως: α) LRA, β) Κίνημα Αντίστασης του Κυρίου (LRM), γ) Κίνημα/Στρατός Αντίστασης του Κυρίου (LRM/A)]

            Διεύθυνση: α) Vakaga, Κεντροαφρικανική Δημοκρατία, β) Haute-Kotto, Κεντροαφρικανική Δημοκρατία, γ) Basse-Kotto, Κεντροαφρικανική Δημοκρατία, δ) Haut-Mbomou, Κεντροαφρικανική Δημοκρατία, ε) Mbomou, Κεντροαφρικανική Δημοκρατία, στ) Haut-Uolo, Λαϊκή Δημοκρατία του Κονγκό, ζ) Bas-Uolo, Λαϊκή Δημοκρατία του Κονγκό, η) [Αναφερθείσα διεύθυνση: Kafia Kingi (περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί)]. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.

            Ημερομηνία χαρακτηρισμού από τον ΟΗΕ: 7 Μαρτίου 2016.

            Άλλες πληροφορίες:

         Εμφανίστηκε στη βόρεια Ουγκάντα τη δεκαετία του 1980. Έχει προβεί στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική, συμπεριλαμβανομένων εκατοντάδων στην Κεντροαφρικανική Δημοκρατία. Ηγέτης της είναι ο Joseph Kony. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/une/5932344

            Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

         Ο Στρατός Αντίστασης του Κυρίου καταχωρίσθηκε στις 7 Μαρτίου 2016 δυνάμει των παραγράφων 12 και 13 στοιχεία β), γ) και δ) της απόφασης 2262 (2016) ως “εμπλεκόμενος ή παρέχων στήριξη για την τέλεση πράξεων οι οποίες υπονομεύουν την ειρήνη, τη σταθερότητα ή την ασφάλεια της ΚΑΔ”· “εμπλεκόμενος στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση, ή που συνιστούν καταστρατήγηση ή παραβίαση των ανθρωπίνων δικαιωμάτων στην ΚΑΔ, συμπεριλαμβανομένων πράξεων με χρήση σεξουαλικής βίας, στοχοποίησης αμάχων, επιθέσεων για εθνοτικούς ή θρησκευτικούς λόγους, επιθέσεων σε σχολεία και νοσοκομεία, και απαγωγών και αναγκαστικής εκτόπισης”· “υπεύθυνος για τη στρατολόγηση και χρήση παιδιών στην ένοπλη σύγκρουση στην ΚΑΔ, κατά παράβαση του ισχύοντος διεθνούς δικαίου” και “παρέχων στήριξη σε ένοπλες ομάδες ή εγκληματικά κυκλώματα μέσω της παράνομης εκμετάλλευσης ή του παράνομου εμπορίου φυσικών πόρων, μεταξύ άλλων διαμαντιών, χρυσού καθώς και αγρίων ζώων και σχετικών προϊόντων στην ΚΑΔ ή από την ΚΑΔ”.

               Συμπληρωματικές πληροφορίες:

         Ο LRA, που εμφανίστηκε στη βόρεια Ουγκάντα τη δεκαετία του 1980, προέβη στην απαγωγή, τη δολοφονία και τον ακρωτηριασμό χιλιάδων αμάχων σε ολόκληρη την Κεντρική Αφρική. Βρισκόμενος υπό αυξανόμενη στρατιωτική πίεση, ο Joseph Kony, ηγέτης του LRA, διέταξε τους μαχητές του να αποσυρθούν από την Ουγκάντα το 2005 και το 2006. Έκτοτε ο LRA επιχειρεί στη Λαϊκή Δημοκρατία του Κονγκό (ΛΔΚ), την ΚΑΔ, το Νότιο Σουδάν και, σύμφωνα με κάποιες αναφορές, το Σουδάν.
         Από τον Δεκέμβριο του 2013 ο LRA προχώρησε στην απαγωγή, τον εκτοπισμό, την άσκηση σεξουαλικής βίας και τη δολοφονία εκατοντάδων ατόμων σε ολόκληρη την ΚΑΔ· επίσης τα μέλη του έχουν λεηλατήσει και καταστρέψει ιδιοκτησίες αμάχων. Οι δυνάμεις του LRA είναι κυρίως συγκεντρωμένες στην ανατολική ΚΑΔ και, σύμφωνα με αναφορές, στο Kafia Kingi (μια περιοχή στα σύνορα Σουδάν και Νότιου Σουδάν, το τελικό καθεστώς της οποίας δεν έχει ακόμα καθοριστεί αλλά ελέγχεται στρατιωτικά από το Σουδάν) και πραγματοποιούν επιδρομές σε χωριά για την αρπαγή τροφίμων και προμηθειών. Οι μαχητές στήνουν ενέδρες για να επιτεθούν στις δυνάμεις ασφαλείας όταν απαντούν σε επιθέσεις του LRA και κλέβουν τον εξοπλισμό τους, αλλά επιτίθενται και λεηλατούν επίσης χωριά στα οποία δεν υπάρχει στρατιωτική παρουσία. Επίσης ο LRA έχει εντατικοποιήσει τις επιθέσεις σε ορυχεία διαμαντιών και χρυσού.
         Στους πυρήνες του LRA υπάρχουν συχνά αιχμάλωτοι που εξαναγκάζονται να δουλεύουν ως αχθοφόροι, μάγειροι και σεξουαλικοί σκλάβοι. Ο LRA προβαίνει σε πράξεις βίας με βάση το φύλο, μεταξύ άλλων βιασμούς γυναικών και κοριτσιών.
         Τον Δεκέμβριο του 2013 ο LRA απήγαγε δεκάδες άτομα στο Haute-Kotto. Αναφέρεται ότι ο LRA εμπλέκεται στις απαγωγές εκατοντάδων αμάχων στην ΚΑΔ από τις αρχές του 2014.
         Στις αρχές του 2014 μαχητές του LRA επιτέθηκαν πολλές φορές στο Obo, στη νομαρχία Haut-Mbomou της ανατολικής ΚΑΔ.
         Ο LRA συνέχισε τις επιθέσεις στο Obo και σε άλλα σημεία της νοτιοανατολικής ΚΑΔ μεταξύ Μαΐου και Ιουλίου 2014, συμπεριλαμβανομένων των πιθανόν συντονισμένων επιθέσεων και απαγωγών στη νομαρχία Mbomou στις αρχές Ιουνίου.
         Τουλάχιστον από το 2014 ο LRA εμπλέκεται στο λαθραίο κυνήγι και τη λαθραία διακίνηση ελεφάντων για να αποκτήσει έσοδα. Σύμφωνα με αναφορές, ο LRA διακινεί λαθραία ελεφαντόδοντο από το εθνικό πάρκο Garamba στη βόρεια ΛΔΚ στο Νταρφούρ, το οποίο ανταλλάσσει με όπλα και προμήθειες. Αναφέρεται ότι ο LRA μεταφέρει μέσω της ΚΑΔ χαυλιόδοντες ελεφάντων που έχουν σκοτωθεί παράνομα για να τους πουλήσει στο Νταρφούρ του Σουδάν. Πέραν τούτου, από τις αρχές του 2014, αναφέρεται ότι ο Kony έχει διατάξει τους μαχητές του LRA να διαρπάζουν διαμάντια και χρυσό από εργάτες ορυχείων στην ανατολική ΚΑΔ προς μεταφορά στο Σουδάν. Τον Ιανουάριο του 2015 υπήρξαν αναφορές ότι 500 μέλη του Στρατού Αντίστασης του Κυρίου εκδιώχθηκαν από το Σουδάν.
         Στις αρχές Φεβρουαρίου του 2015 μαχητές του LRA οπλισμένοι με βαρέα όπλα απήγαγαν αμάχους από το Kpangbayanga, Haut-Mbomou, και έκλεψαν τρόφιμα.
         Στις 20 Απριλίου 2015 μια επίθεση του LRA και η απαγωγή παιδιών από το Ndambissoua, στη νοτιοανατολική ΚΑΔ, έκανε τους περισσότερους κατοίκους του χωριού να τραπούν σε φυγή. Και στις αρχές Ιουλίου του 2015 ο LRA επιτέθηκε σε πολλά χωριά στα νότια της νομαρχίας Haute-Kotto· οι επιθέσεις περιλάμβαναν λεηλασίες, βιαιοπραγίες κατά του άμαχου πληθυσμού, πυρπολήσεις σπιτιών και απαγωγές.
         Από τον Ιανουάριο του 2016 οι επιθέσεις που αποδίδονται στον LRA έχουν πολλαπλασιαστεί στο Mbomou, στο Haut-Mbomou και στο Haute-Kotto, επηρεάζουν δε ιδίως τις περιοχές με ορυχεία του Haute-Kotto. Οι επιθέσεις αυτές περιλαμβάνουν λεηλασίες, βιαιοπραγίες κατά του άμαχου πληθυσμού, καταστροφές περιουσιών και απαγωγές. Έχουν οδηγήσει στον εκτοπισμό του πληθυσμού, περιλαμβανομένων περίπου 700 ανθρώπων που αναζήτησαν καταφύγιο στο Bria.»


title: Εκτελεστικός κανονισμός (ΕΕ) αριθ. 482/2012 της Επιτροπής, της 7ης Ιουνίου 2012 , για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Tettnanger Hopfen (ΠΓΕ)]

text:
               8.6.2012

               EL

               Επίσημη Εφημερίδα της Ευρωπαϊκής Ένωσης

               L 148/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 482/2012 ΤΗΣ ΕΠΙΤΡΟΠΉΣ
   της 7ης Ιουνίου 2012
   για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Tettnanger Hopfen (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 9 παράγραφος 1 πρώτο εδάφιο του κανονισμού (ΕΚ) αριθ. 510/2006, η Επιτροπή εξέτασε την αίτηση της Γερμανίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Tettnanger Hopfen», η οποία καταχωρίσθηκε δυνάμει του κανονισμού (ΕΚ) αριθ. 415/2010 της Επιτροπής (2).

               (2)

               Στόχος της αίτησης είναι η τροποποίηση των προδιαγραφών. Επιτρέπονται νέα γραμμικά συστήματα υποστήριξης με πασσάλους για οικονομικούς λόγους. Η περίοδος κοπής αναπροσαρμόζεται, ώστε να καταστεί δυνατή η καλύτερη προσαρμογή σε μετεωρολογικούς παράγοντες ολοένα και λιγότερο ευνοϊκούς. Επιτρέπεται η χρήση ζιζανιοκτόνων με τα νέα γραμμικά συστήματα υποστήριξης με πασσάλους, προκειμένου να αυξηθεί ποσότητα νερού που είναι διαθέσιμη για τα φυτάρια λυκίσκου. Η μέγιστη θερμοκρασία ξήρανσης αυξάνεται σε 65 °C λόγω της εμφάνισης νέων επιστημονικών γνώσεων.

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 9 του κανονισμού (ΕΚ) αριθ. 510/2006, η Επιτροπή μπορεί να την εγκρίνει χωρίς να ανατρέξει στη γραπτή διαδικασία των άρθρων 5, 6 και 7 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης γεωγραφικής ένδειξης «Tettnanger Hopfen» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Ιουνίου 2012.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ L 119 της 13.5.2010, σ. 5.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης γεωγραφικής ένδειξης «Tettnanger Hopfen»:

         Μέθοδος παραγωγής:

                  1.

                  Η τέταρτη, πέμπτη και έκτη φράση που ακολουθούν απαλείφονται στο σύνολό τους:
                  Στο Tettnang οι καλλιεργητές δεν μπορούν να αρχίσουν την εργασία τους πριν από την άνοιξη, σε αντίθεση με άλλες περιοχές καλλιέργειας λυκίσκου όπου τα συρμάτινα συστήματα στήριξης τοποθετούνται κατά τη διάρκεια του χειμώνα. Αυτό οφείλεται στα ειδικά συστήματα πλέγματος της περιοχής: ενώ σε άλλες περιοχές επικρατεί το σύστημα των μεγάλων αποστάσεων (μονής σειράς), στο Tettnang σχηματίζονται «διαμερίσματα» από έξι σειρές λυκίσκου μεταξύ των διόδων για μηχανική καλλιέργεια.

                     Εξήγηση: Η εισαγωγή (ποικίλων) νέων γραμμικών συστημάτων υποστήριξης με πασσάλους εξηγείται από οικονομικούς λόγους, καθώς διευκολύνει ιδίως τη χρήση των μηχανημάτων.

                  2.

                  Στην έβδομη φράση, οι λέξεις «πριν τα μέσα Απριλίου» αντικαθίστανται από τις λέξεις «από τις αρχές Μαρτίου έως τα μέσα Απριλίου».

                     Εξήγηση: Η επιμήκυνση της περιόδου κοπής επιτρέπει καλύτερη προσαρμογή σε ολοένα δυσμενέστερους μετεωρολογικούς παράγοντες λόγω κλιματικής αλλαγής και επιτρέπει επίσης την καλύτερη χρήση της εργατικής δύναμης.

                  3.

                  Η δέκατη έκτη και δέκατη έβδομη φράση που ακολουθούν απαλείφονται στο σύνολό τους:
                  Μια ιδιαιτερότητα έγκειται στο γεγονός ότι από τη φάση της ανθοφορίας υπάρχει φυτοκάλυψη (σε αντίθεση με άλλες περιοχές καλλιέργειας, οι καλλιεργητές λυκίσκου της περιοχής Tettnang αυτοδεσμεύθηκαν να μη χρησιμοποιούν ζιζανιοκτόνα), το οποίο σημαίνει ότι δεν απαιτείται καμία μετέπειτα κατεργασία του εδάφους. Με τον τρόπο αυτό αποτρέπονται η συμπίεση και η διάβρωση του εδάφους και διευκολύνεται ο σχηματισμός χούμου.

                     Εξήγηση: Είναι δυνατόν τα νέα γραμμικά συστήματα υποστήριξης με πασσάλους να καταστήσουν αναγκαία τη χρήση ζιζανιοκτόνων. Αυτό συμβαίνει ειδικά στις περιπτώσεις —σχετικά σπάνιες— έντονης αύξησης των ζιζανίων και είναι απαραίτητη προκειμένου να είναι μεγαλύτερη η ποσότητα νερού που είναι διαθέσιμη για τα φυτάρια λυκίσκου. Η ποιότητα του λυκίσκου δεν θα επηρεαστεί αρνητικά.

                  4.

                  Στην εικοστή φράση, «62 °C» αντικαθίσταται από «65 °C».

                     Εξήγηση: Λόγω της εμφάνισης νέων επιστημονικών γνώσεων, μπορεί να αποδειχθεί αναγκαία η εφαρμογή μέγιστης θερμοκρασίας ξήρανσης 65 °C. Η αύξηση της μέγιστης θερμοκρασίας ξήρανσης αντιστοιχεί στις γενικές συνθήκες της σύμβασης παράδοσης του λυκίσκου· Ο πίνακας που αφορά την ποιότητα του γερμανικού λυκίσκου διευκρινίζει ότι ο ανεπεξέργαστος λυκίσκος πρέπει να ξηραίνεται σε θερμοκρασία 60-65 °C. Επιπλέον, η ξήρανση σε υψηλότερη θερμοκρασία βελτιώνει την ενεργειακή απόδοση. Η εργασία αυτή δεν έχει καμία αρνητική επίδραση στο εξαιρετικά λεπτό άρωμα του λυκίσκου.

      ΠΑΡΑΡΤΗΜΑ II

         ΕΝΙΑΙΟ ΕΓΓΡΑΦΟ

      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

         «TETTNANGER HOPFEN»

      Αριθ. ΕΚ: DE-PGI-0105-0528-03.11.2011

         ΠΓΕ ( Χ ) ΠΟΠ ( )

      1.   Ονομασία

      «Tettnanger Hopfen»
      2.   Κράτος μέλος ή τρίτη χώρα

      Γερμανία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

                  Κλάση 1.8:

                  Λοιπά προϊόντα του παραρτήματος I της Συνθήκης (μπαχαρικά κ.λπ.)

            3.2.   Περιγραφή του προϊόντος για το οποίο ισχύει η ονομασία υπό 1

      Βοτανική: Από βοτανική άποψη ο λυκίσκος (Humulus lupulus) ανήκει στην τάξη των ουρτικωδών (Urticaceae) και στην οικογένεια των κανναβινιδών (Cannabinaceae). Είναι δίοικο φυτό, δηλαδή κάθε φυτό φέρει μόνο θηλυκά ή μόνο αρσενικά άνθη. Καλλιεργούνται μόνο «θηλυκά» φυτά, των οποίων τα άνθη σχηματίζουν κωνοειδείς ταξιανθίες (κώνους). Η προστασία βάσει του κανονισμού (ΕΚ) αριθ. 510/2006 αφορά μόνον τους θηλυκούς κώνους λυκίσκου (Naturhopfen – φυσικός λυκίσκος) και τα προϊόντα μεταποίησής τους (στην προκειμένη περίπτωση, σφαιρίδια και εκχύλισμα λυκίσκου). Ο κώνος του λυκίσκου αποτελείται από βράκτια, βρακτίδια, ποδίσκο και στρόβιλο, που παρέχουν τα πολύτιμα συστατικά ζυθοποίησης του λυκίσκου του Tettnang. Ο λυκίσκος είναι βραχυήμερο φυτό, δηλαδή αυξάνεται την άνοιξη, όταν η διάρκεια της ημέρας μεγαλώνει, και ανθίζει από την 21η Ιουνίου και μετά, όταν η διάρκεια της ημέρας μικραίνει. Χάρη στις ευνοϊκές τοπικές συνθήκες (ποιότητα του εδάφους, ύψος βροχοπτώσεων, μέσες θερμοκρασίες), ο λυκίσκος «Tettnanger Hopfen» μπορεί να φθάσει σε ύψος 8,3 μέτρων, σε αντίθεση με λυκίσκους άλλων περιοχών (οι πάσσαλοι στήριξης που χρησιμοποιούνται στις άλλες περιοχές καλλιέργειας λυκίσκου, κατά κανόνα, δεν υπερβαίνουν σε ύψος τα 7-7,5 μέτρα). Ο λυκίσκος «Tettnanger Hopfen» αυξάνεται με ταχύ ρυθμό (έως 30 cm ημερησίως) και αναρριχάται περιελισσόμενος κατά τη φορά των δεικτών του ρολογιού. Ως «Tettnanger Hopfen» ορίζονται οι αρωματικές ποικιλίες που καλλιεργούνται στην περιοχή του Tettnang. Επιπλέον των κύριων ποικιλιών Tettnanger (από το 1973 φέρουν την ενιαία ονομασία «Tettnanger Frühhopfen»· P. Heidtmann Grünes Gold 1994, σ. 342) και Hallertauer Mittelfrüher, καλλιεργούνται επίσης οι ποικιλίες Hallertauer Tradition και Perle. Η ποικιλία Tettnanger καλλιεργείται αποκλειστικά στην περιοχή Tettnang.
      Χρήση: Ο λυκίσκος «Tettnanger Hopfen» χρησιμοποιείται σχεδόν αποκλειστικά (κατά 99 % περίπου) στη ζυθοποιία, ενώ ένα μικρό μόνον ποσοστό χρησιμοποιείται σε φαρμακευτικά προϊόντα. Οι πελάτες προμηθεύονται τον λυκίσκο «Tettnanger Hopfen» σε μορφή κυρίως σφαιριδίων και, σε μικρότερο βαθμό, ως εκχύλισμα, δεδομένου ότι με την εκχύλιση μπορεί να απολεσθούν πολύτιμες αρωματικές ουσίες του λυκίσκου αυτού.
      Συστατικά: Τα συστατικά που προσδίδουν στον λυκίσκο την αξία του είναι οι πικρές ουσίες (ρητίνες), οι αρωματικές ουσίες (αιθέρια έλαια) και οι τανίνες (πολυφαινόλες). Το Tettnang ορίζεται ως μια περιοχή καλλιέργειας αρωματικού λυκίσκου.
      Ο λυκίσκος «Tettnanger Hopfen» οφείλει την παγκόσμια φήμη του στις εξαιρετικά λεπτές αρωματικές του ουσίες, οι οποίες συνίστανται από περισσότερα από 300 αιθέρια έλαια (το καλούμενο «άρωμα του λυκίσκου» — Hopfenblume). Το άρωμα του λυκίσκου του Tettnang περιγράφεται, μεταξύ άλλων, ως άρωμα λουλουδιών, εσπεριδοειδών, φρουτώδες, άρωμα φραγκοστάφυλων, υπόγλυκο και πικάντικο. Η γενική αίσθηση του αρώματος του λυκίσκου που καλλιεργείται στην περιοχή Tettnang περιγράφεται ως αρμονικό, γεμάτο και ήπιο άρωμα που διαρκεί.
      Επιπλέον της ταξινόμησης αυτής, οι ποικιλίες λυκίσκου κατατάσσονται επισήμως από τον κλάδο του λυκίσκου βάσει των συστατικών στις κατηγορίες «λυκίσκος με πολύ λεπτό άρωμα», «αρωματικός λυκίσκος», «πικρός λυκίσκος», «λυκίσκος υψηλής περιεκτικότητας σε συστατικά α-». Το 96 % του λυκίσκου «Tettnanger Hopfen» (ποικιλίες Tettnanger και Hallertauer) ανήκει στην κατηγορία «λυκίσκος με πολύ λεπτό άρωμα», ενώ το υπόλοιπο 4 % (Perle και Hallertauer Tradition) ανήκει στην κατηγορία «αρωματικός λυκίσκος». Καθώς πολλά από τα 300 αρωματικά συστατικά δεν ανιχνεύονται με οργανοληπτική εξέταση, η κρίση των ζυθοποιών και των αγοραστών της ζυθοποιίας εξακολουθεί να στηρίζεται στην υποκειμενική αίσθηση του αρώματος (κατά την επιλογή του, ο αγοραστής σκύβει και μυρίζει τα διάφορα είδη λυκίσκου). Οι γνώστες συνήθως χαρακτηρίζουν τον λυκίσκο «Tettnanger Hopfen» ως τον εκλεκτότερο όλων.
      3.3.   Πρώτες ύλες (μόνο για μεταποιημένα προϊόντα)

      —
      3.4.   Ζωοτροφές (μόνο για προϊόντα ζωικής προέλευσης)

      —
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Το σύνολο της παραγωγής ανεπεξέργαστου λυκίσκου, έως τη συσκευασία των κώνων λυκίσκου, τη σφράγιση και την πιστοποίηση στο τοπικό κέντρο πιστοποίησης, εκτελείται εντός της οριοθετημένης γεωγραφικής περιοχής.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      —
      3.7.   Ειδικοί κανόνες για την επισήμανση

      —
      4.   Συνοπτική οριοθέτηση της γεωγραφικής περιοχής

      Η γεωγραφική περιοχή αντιστοιχεί στην περιοχή παραγωγής Tettnang και περιλαμβάνει:

                  1.

                  Στο διοικητικό διαμέρισμα (Landkreis) Bodenseekreis, τις κοινότητες Eriskirch, Friedrichshafen, Hagnau am Bodensee, Immenstaad am Bodensee, Kressbronn am Bodensee, Langenargen, Markdorf, Meckenbeuren, Neukirch, Oberteuringen και Tettnang·

                  2.

                  Στο διοικητικό διαμέρισμα Ravensburg, τις κοινότητες Achberg, Amtzell, Berg, Bodnegg, Grünkraut, Ravensburg, Wangen im Allgäu (περιοχή των προηγούμενων κοινοτήτων Neuravensburg και Schomburg)

                  3.

                  στο διοικητικό διαμέρισμα Lindau (Bodensee), τις κοινότητες Bodolz, Lindau (Bodensee), Nonnenhorn και Wasserburg (Bodensee).

            5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Η πρώτη επίσημη καταγραφή της καλλιέργειας λυκίσκου στην περιοχή Tettnang ανάγεται στο 1150 (P. Heidtmann Grünes Gold 1994, σ. 12). Το έτος 1838 αναφέρονται 14 ζυθοποιεία στη διοικητική υποδιαίρεση Oberamt του Tettnang [βλέπε Memminger (επιμ.) Beschreibung des Oberamts Tettnang, 1838, σ. 62), εκ των οποίων τα τρία λειτουργούσαν στην πόλη. Τρία έτη αργότερα, το 1841, είχαν ήδη αυξηθεί σε έξι (P. Heidtmann Grünes Gold 1994, σ. 13). Οι ιδιοκτήτες των ζυθοποιείων καλλιεργούσαν οι ίδιοι τον λυκίσκο που χρησιμοποιούσαν. Η μεθοδική του καλλιέργεια εισήχθη το 1844 από τον ιατρό του Tettngang, Johann Nepomuk von Lentz, και οκτώ πολίτες, προοριζόμενη για το κλιματικό όριο της περιοχής αμπελοκαλλιέργειας (P. Heidtmann Grünes Gold 1994, σ. 15). Η καλλιέργεια του λυκίσκου άρχισε να επεκτείνεται το 1860 περίπου, συναντώμενη προς τα βόρεια με την παλαιότερη περιοχή καλλιέργειας Altshausen (όπου καλλιεργούνταν λυκίσκος από το 1821 περίπου· P. Heidtmann, Grünes Gold, 1994, σ. 14 — το 1864 καλλιεργούνταν 91 εκτάρια, το 1866 160 εκτάρια, το 1875 400 εκτάρια και το 1914 630 εκτάρια· P. Heidtmann Grünes Gold 1994, σ. 22 και ακόλουθες). Η περιοχή καλλιέργειας Tettnang γνώρισε τη μεγαλύτερη επέκταση κατά τη δεκαετία του 1990 με 1 650 εκτάρια (έκθεση σχετικά με την αγορά λυκίσκου στην ΕΕ 1997, HVG-Bericht 1997). Στη περιοχή Tettnang ανέκαθεν επιλέγεται και καλλιεργείται μόνον αρωματικός λυκίσκος.
      Ο λυκίσκος «Tettnanger Hopfen» καλλιεργείται αποκλειστικά στην τολύπη των χαμηλών αναβαθμίδων λιθώνων που σχηματίστηκαν κατά την τελευταία παγετώδη περίοδο (παγετώνας Würm), στη λεκάνη του Schussen κατά μήκος του ποταμού Argen και των οχθών του, που ανάγονται στην εποχή των παγετώνων. Αυτός ο γεωλογικός σχηματισμός, με τα υποκείμενα ρεύματα υπόγειων υδάτων, επιτρέπει στον λυκίσκο να αναπτύξει ρίζες σε βάθος έως 2 μέτρων. Συγχρόνως αποτελεί για τον λυκίσκο μια μόνιμη πηγή υγρασίας ακόμη και κατά τις περιόδους μεγάλης ξηρασίας. Το εύκρατο ήπιο κλίμα της περιοχής, η οποία βρίσκεται σε υψόμετρο 400 έως 600 μέτρων, ρυθμιζόμενο και από τη λίμνη Κωνσταντία (Bodensee) είναι ένας ακόμη σημαντικός παράγοντας όσον αφορά το άρωμα του λυκίσκου «Tettnanger Hopfen».
      Ο λυκίσκος «Tettnanger Hopfen» καλλιεργείται σε μοναδικές κλιματικές συνθήκες (μέσες τιμές ετήσιας θερμοκρασίας, ηλιοφάνειας, ύψους βροχοπτώσεων). Με θερμοκρασία 9,4 °C, ηλιοφάνεια σχεδόν 1 800 ωρών και βροχοπτώσεις 1 136 mm, οι μέσες τιμές που καταγράφηκαν την τελευταία 30ετία (δεδομένα του 2009) είναι πολύ ανώτερες από αυτές που έχουν καταγραφεί για άλλες περιοχές της Γερμανίας.
      5.2.   Ιδιοτυπία του προϊόντος

      Ως «Tettnanger Hopfen» ορίζονται οι αρωματικές ποικιλίες που καλλιεργούνται στην περιοχή του Tettnang. Επιπλέον των κύριων ποικιλιών Tettnanger και Hallertauer Mittelfrüher, καλλιεργούνται επίσης οι ποικιλίες Hallertauer Tradition και Perle. Η ποικιλία Tettnanger καλλιεργείται αποκλειστικά στην περιοχή Tettnang.
      Ο λυκίσκος «Tettnanger Hopfen» περιέχει εξαιρετικά λεπτές αρωματικές ουσίες, οι οποίες συνίστανται από περισσότερα από 300 αιθέρια έλαια (το καλούμενο «άρωμα του λυκίσκου» — Hopfenblume). Το άρωμα του λυκίσκου του Tettnang περιγράφεται, μεταξύ άλλων, ως άρωμα λουλουδιών, εσπεριδοειδών, φρουτώδες, άρωμα φραγκοστάφυλων, υπόγλυκο και πικάντικο. Η γενική αίσθηση του αρώματος του λυκίσκου που καλλιεργείται στην περιοχή Tettnang περιγράφεται ως αρμονικό, γεμάτο και ήπιο άρωμα που διαρκεί.
      Σύμφωνα με τις κατηγορίες που έχουν επεξεργαστεί οι έμποροι λυκίσκου, το 96 % του λυκίσκου «Tettnanger Hopfen» (ποικιλίες Tettnanger και Hallertauer) ανήκει στην κατηγορία «λυκίσκος με πολύ λεπτό άρωμα», ενώ το υπόλοιπο 4 % (Perle και Hallertauer Tradition) ανήκει στην κατηγορία «αρωματικός λυκίσκος».
      Ο λυκίσκος «Tettnanger Hopfen» χαρακτηρίζεται επίσης από μεγάλη ομοιογένεια.
      Αυτή διαπιστώνεται κάθε χρόνο από τις αναλύσεις που διενεργούνται σε ειδικευμένο εργαστήριο στο ίδιο το Tettnang και αφορούν τα εξωτερικά ποιοτικά χαρακτηριστικά του λυκίσκου κάθε παραδιδόμενης παρτίδας.
      Τα πορίσματα των αναλύσεων έχουν επιπλέον επιβεβαιωθεί από το πανεπιστήμιο του Hohenheim για την ποικιλία Tettnanger και από το ζυθοποιείο Anheuser/Busch για την ποικιλία Hallertauer Mittelfrüher.
      Ο λυκίσκος «Tettnanger Hopfen» έχει αποκτήσει φήμη που εκτείνεται πέρα από τα σύνορα της περιοχής. Σε όλον τον κόσμο, από την Ιαπωνία έως τις ΗΠΑ, υπάρχουν καταναλωτές που εκτιμούν το εξαιρετικά λεπτό άρωμα του προϊόντος της μικρής αλλά θαυμαστής μητρόπολης του λυκίσκου Tettnang. Ένα παράδειγμα της εκτίμησης και της σύνδεσης του λυκίσκου του Tettnang με την ποιότητα συναντάται στις ΗΠΑ, όπου συχνά οι ζυθοποιοί επικολλούν στα βαρέλια τους ετικέτα με την ένδειξη ότι το περιεχόμενο έχει υποστεί ζύμωση με λυκίσκο «Tettnanger Hopfen». Χάρη στην ποιότητά του, ο λυκίσκος του Tettnang επιτυγχάνει πάντοτε την υψηλότερη τιμή πώλησης (ετήσιες εκθέσεις της ΕΕ της δεκαετίας του 1990, ετήσιες εκθέσεις των ετών 1990 έως 2000 του Landesanstalt της Βαυαρίας· P. Heidtmann Grünes Gold 1994, σ. 368-369). Αλλά και η ίδια η ζωή των κατοίκων της πόλης του λυκίσκου του Tettnang περιστρέφεται γύρω από αυτόν. Αυτό αποδεικνύεται από τις περιφερειακές δομές και εκδηλώσεις με επίκεντρο τον λυκίσκο «Tettnanger Hopfen». Το μουσείο του λυκίσκου του Tettnang άνοιξε τις πύλες του το 1995 ως μάρτυρας της σημασίας της καλλιέργειας του λυκίσκου. Η εκπαιδευτική διαδρομή μήκους 4 km εξηγεί σε όλους τους ενδιαφερόμενους επισκέπτες όσα χρειάζεται να γνωρίζουν για τον λυκίσκο του Tettnang. Ο ποδηλατόδρομος συνολικού μήκους 42 km οδηγεί τους ποδηλάτες διαμέσου της περιοχής καλλιέργειας του λυκίσκου του Tettnang. Κάθε Αύγουστο, λίγο πριν τη συγκομιδή, διοργανώνεται στο Tettnang-Kau το φεστιβάλ του λυκίσκου, με το οποίο οι κάτοικοι του Tettnang εορτάζουν τη μακρόχρονη παράδοση του «πράσινου χρυσού» τους. Τέλος, ανά διετία, εκλέγονται οι «Υψηλότητες του Λυκίσκου» (Tettnanger Hopfenhoheiten — η βασίλισσα και δύο πριγκίπισσες), πρέσβειρες του λυκίσκου του Tettnang στη χώρα και στο εξωτερικό.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ)

      Ο συνδυασμός των γεωλογικών (ποιότητα του εδάφους) και των κλιματικών παραγόντων παρέχει τις βέλτιστες συνθήκες για την ανάπτυξη του λυκίσκου «Tettnanger Hopfen» και την παραγωγή κώνων και εξασφαλίζει ομοιογένεια που οφείλεται σε μεγάλο βαθμό σε γεωγραφικούς παράγοντες. Το εξαιρετικά λεπτό άρωμα του λυκίσκου «Tettnanger Hopfen» οφείλεται επίσης, σε σημαντικό βαθμό, στη φύση του εδάφους της οριοθετημένης γεωγραφικής περιοχής αλλά και το σχετικά ήπιο κλίμα της, στο οποίο ασκεί ρυθμιστική δράση και η λίμνη Κωνσταντία (Bodensee). Η διεθνής φήμη του λυκίσκου «Tettnanger Hopfen» οφείλει ιδίως πολλά σε αυτό το άρωμα. Η μακρόχρονη παράδοση καλλιέργειας του λυκίσκου στην περιοχή του Tettnang είχε επίσης ως συνέπεια την ταυτοποίηση του πληθυσμού της περιοχής με τον λυκίσκο «Tettnanger Hopfen», που συνδέεται άρρηκτα με την τοπική πολιτιστική ζωή.

         Παραπομπή στη δημοσίευση των προδιαγραφών

      Markenblatt τεύχος 33 της 20.8.2010, μέρος 7a-bb, σ. 14729
      http://register.dpma.de/DPMAregister/geo/detail.pdfdownload/19450